url: =TEDIM KAM, TEDIM PAU. Gelh : Rev. Khoi Lam Thang - Laibu Saal\nHome > Thuluui/Articles > TEDIM KAM, TEDIM PAU. Gelh : Rev. Khoi Lam Thang\nTEDIM KAM, TEDIM PAU. Gelh : Rev. Khoi Lam Thang\nTedim Kam, Tedim Pau\nRev. Khoi Lam Thang\nZomite Zo leitang tungah Khristian I suah zawh kum 100 a cing hita hi. Khristian biakna in kum 100 sungin Zomite aniam mah mah mihinzia pan hong khaisang-a, a sangpente tawh hong kikhawlsak thei hi. Zomite I zia I tong, I ngeina, I khuasakziapawlkhat kinusia, pawlkhat kibehlap-in pawl khat kikemcing hi.Tuate sungah Zokam leh Zolai pen Khristian biakna in hong kepsak hong khansuah sakin hong zunsak hi.\nTua a hih manin Zomi Khristian kum 100 mualsuang ah hih thu a ngaihsut taak mah mah ahi hi. Zomi bup kampau thu tangzai mahmah ahih manin"Tedim kam" ci-in neuseek sukin a nuai-a thulute tawh kikum leeng:\n1. Tedim kam khanggui sutna\n2. "Tedim Kam" cih min i ngahna\n3. Tedim kam "Taangkam" a suahna\n4. Tedimkam kantelna\n5. Tedim kam nungta i cingam diam?\n6. Mailam ah i Tedim kam\nLeitung mihing awn 6,000 valte in kampau nam 6,908 bang nei hi ci-in kiciamteh hi. Kawlgam sungah mihing awn 50 valte in pawunam 135 bang kinei a, Zomite' pau 53 om hi ci-in Kawlgam kumpi in hong ciaptehsak hi. I Zogam neuseksek sawm leeng nam 100 val om dingin ka um hi.\nLeitungah hizah a tam kampau tuamtuamte a guigui, a behbehin kikhen dimdiam hi. Kampau lam a siam (Linguist) David Bradley thukanna siksan le'ng i Tedim kam khanggui (Language family) a nuai-a bangin kisut ding hi.\nNorth-eastern india Group\nKuki Chin Naga\nMin thu gen-in pan ni cileng thukhupna a om thei nailo a buaihuai mahmah thu khat ahi hi. Zomite in kum 100 sungin minam minkip neizo nai lo hi hang. "Chin" leh "Zo" peuh kisut kituh lai-in zattaang theih ding kampau nei nailo hi hang. Hi bang bilbial kawmkalah "Zomi" a kici phadiakte in " Tedim Kam" cih min i ngahna thu a nuai-a bang hidingin ka um hi.\nSangmangte hun lai-in "Kamhau Dialect" na ci ngei uh a, Kampau a kan mi masate in "Sukte" ci-in zong na minvawh ngei uh hi. Tua minte in tua hun lai-a ukpite' beh min ahih kei leh ukpipa min ahi hi. Ukpite' thuneih lai-in a mau bangkua sung pau na thupisak mahmahin gambup zat dingin thu na pia hi leh "Teizangkam" kipau ngeingai kha ding hi. Gam uk makai masate thukhualna leh picinna ahi hi.\n"Tedim Kam" cih pen midangte hong sapna hi loin ei le ei i kisapna min (egonymn) ahi hi. Pu le pa min khatpeuh a kitap hilo a, a te-dimdim "vansang dim" omna mun a kisat "Tedim" khua kitap (eoconymn) min ahi hi. Tedim khua pen 1550 kumin kisat hi cih tangthu kante' ciaptehna ahi hi. Ahih hangin kilalsan zel kisuan kik zel hi. 1850 a kipan-in tuni dong tatsat loin kiteng a, ei Tedim mite khuapi ahi hi. Tedim khua ah i teng ngeikei phial zongin Tedimmi cih ding a angtanpih ciat i hi hi. Tedim khua ah hunkhat lai-in Teizang, Saizang, Thado, Vaiphei, Guite, leh Zo kampaute in "tual" khat zangin kitengkhawm hi, Tua bang a, pau tuamtuam tenkhopna panin pautuam khat hong pianga a nungciangin "Tedim kam" kici hi. A neituam kuamah om lo hi.\n3. TEDIM KAM “TAANGKAM” A SUAHNA\nHun khat lai-in Tedimgam i cih pen tu-in Tedim, Tonzang leh Cikha gamkhen (Myone) suakta hi hang. Tua sunga teng Zomite leh tua gam pan Kawlgam Vaigam a tung Zomite in i taangkam leh (common language) dingin "Tedim kam" zangkhawm theita hi hang.A mual a lui zui-in i awkaih tawmtawm kilamdang-a, ahih hangin kamphen kulloin kihothei hi hang. Tua a zang khawm thei kampau innkuan dungah Sizang, Thado (Kuki), Zo, Dim, Guite, Khuano, Losau, Paite, Phaileng, Saizang, Teizang, Val leh Vangteh paute kihel hi hang, Tedim pau "Taangkam" a suah theihna thu kampau lam pan, tangthu lam pan, gamdung leilupzia pan a tuamtuam kan leng a hang tampi om kha ding hi, I gensa bangin ukpite in a mau kam bek kizang ding na ci uh hileh " Teizang" pau ki pau kha ding a sangmangte in a mau siam masak mah na thupisak hileh Sihzang pau kipau kha ding hi.\nSangmangte in vai lian pi khat a angaihsut uh khat in pau nam tuam tuam a nei minamte pau nam a tawm thei pena gawmsak ding ahi hi. Tuabang hun lai-in Mangkang kumpi in hong uk a, Khamtung gam ah Zo lai tawh pilna sin ding hong vai hawm uh hi. kampau kigawm theite bang kampau tawh "Laisimbu" gelhsak ding cih thu lianpi khat hi leuleu hi. Tua ahih manin 1919 kumin Tedim vuandok zumah Tedim gam hausa lianteng kikhawm uh a, gambupah Sihzang pau zat dingin thu kisung hi. Tua ciangin Thado kampau Hiangzang khua hausa Pu Zam Khaw Thang, Zo kampau Phaitu khua hausa Pu Khan Thawng, Saizang khua hausa Pu Zaang Khaw Lian, Paite kampau Tuimui khua hausa Pu Mang Za Thang, Haiciin khua hausa Pu Tual Pum-te in Sihzangkam a teltheih loh lam uh pulak hi.\nAhi zongin Tedim, Ngennung, Haupi, Gawngmual, Leilum, Lezang, Tongsial, Lamzang,Lailui, Mawngken, Kahgen, Taklam, Tonzang, Tungtuang, Anlang, Gamlai, Khuaimual leh Seitual khua hausa te kuamah a pau a ham omlo uh hi.Hih bangin Tedim gam sungah Tedim kam pen taangkam hong suak hi. Cope topa in 1919 pan 1938 (a sih) dong khasim thukizaksakna lai a na bawl lai-in "Tedim kam thukizakna lai" na ci hi. Sang laisimbu hong bawl sak hi. A nung ciangin T=Tedim pau eima pau" ci-in khangthak naupangte i awng ziahziah hi.\n4. TEDIM KAMPAU KANTELNA\nKawl leh Vai kikal-a om Zomite in kampau tuamtuam i nei hi. Kampau lam a kantel mipilte in tangzai takin hong kansak nai lo uh hi. Ei Tedim kampau zawdiak pen Mizo pau, Hakha paute zahin hong kikansak nailo hi. Tedim kam a pau mite sung pan Laipianpa Pau Cin Hau, Rev. Hau Go, Pu Gin Za Twang, Siapi Vul Za Thang, Sia Pau Cin Thang, Rev. Paul Thuam Thang leh ZCLS a kipan kampau a kin, a siam tampite in kanin na gelh ngei khin hi.\nMinamdang kampau siamte sung pan hong kantelsak mi tamnai lo hi. Kei theihphak tan ah:\n1904: George A. Grierson: " Linguist Survey of India"\n1925: L.B.naylor: "A practical handbook of Chin Languages (Siyin dialect)"\n1965: Eugene J.A. Henderson: Tiddim Chin: A descriptive analysis of Two texts"\n1965: Ono Toro: "The Reconstruction of Proto Kuki Chin: Initial Consonants"\n1979: David B. Solnit: "Proto Tibeto Burma in Tiddim and Lushai"\n1989: Peri Bhaskararao: "The process of Chimming in Tiddim Chin"\n1996: Peri Bhaskararao: "Computerized lexical database of Tiddim Chin and Lushai"\n1998: Weera Ostapirat: Tiddim Chin tones in historical perspective" .\nI Tedim pau pen a kampau ei Tedim mite leh a pua lam pan kampau siamte in kan khawm-in, laigelh-in i puahpuah i zunzun ding kisam hi. I tuntunna pan i kampau maizumpih lo-in hong dong a om leh lungsau takin genpih ding kisam hi. Sia Lian Bawi (Siapi Lian Khan Mang) in Japan pan gam a pai lai-in Ono Toro kiangah na genpih ngei a, Dr. Dal Lian in Bhaskararao kiangah na genpih ngei hi.\n5. I TEDIM KAM NUNGTA I CI NGAM DIAM?\nKampau dinmun (vitality) a tuamtuam om hi. Kawlgam ah Pyu minam leh Pyu pau beimang ta hi kici hi. Leitung kampau pawlkhat beibei-a pawl khat kipan khangto semsem hi. I Tedim kam nungta hi ci-ngam taktak ding hiam? Kampau nungta ih cih te a ki puahpuah a ki zunzun hi a, a kampau neite in it mah mah uh hi. A kampau uh khum sa-ngaungau uh hi.\nTu laitak Tedim mite 70% bang bekin Tedim kampau dingin ka um bek hi. Kawlgam leh Vaigamate in pau tuamtuam peuh nuam i sa zaw a, Kawl lak a Zo khangno te bangin kawlkam kawllai leh kawl TV khawng bek tawh hun kibei hi. I thungaihsutna nangawn kawl-khuak tawh kingaih sun hi. Kampau i pau sunsun bangkua sung bek hi a, sangkil kitantan lo hi, Biakinn sung bek hi a, biakinn huangpua kantan lo hi. Hibang kampau dinmunte "Muribung" kici hi. I kampau it-in, i kep tinten kei leh beikuan manawh kampau ahi hi.\nI Tedim kampau zong "meidawi"mahmah hi ci-in ka ciamteh hi. Mizo, Hakha leh Falam pau khawng ei pau sangin " suahngal" zaw hi. Kampau ameidawite a suahngalzaw kampaute in damdamin sung khumkhum dinga, a sawt lo-in valh ding hi. I kampau maizumpih kei ni.\nZolia tawh kisai-in, Laipianpa Pau Cin Hau tungtawnin Zotuallai nam nih i nei ngei hi. Tu in i zatna toi semsem a, minam vangil khat banga kep ding din mun hi ta hi. Lai hihna (malgawm) tawh Mualtung thuhilhna zong na khen ngei uh hi. Sangmangte tung pan i ngah Mangtuallai (Roman alphabet) tawh laisimbu i neih zawh kum 91 cingta hi. Lai ih gelh ciangin lai-malgawmzia leh awsang awniam thu-ah i kumkum lai hi.\nCope topa'hun a kibawl Zolai tan 4 ciang nangawn tu-in i nei nawn kei hi. Zolai tawh laibu kibawl tawm mahmah a, i neih sunsun zong Biakna lai bek ahi hi. Laibu i bawl ciangin "Pawlpi sung a zat ding" cih lai suang sawnsawn lai ihih manin i laibu a thatthat ihi hi. I leitung huihnunzia ahih manin tua lampi bek a nei ihi hi. Zolai i cih pen Lai Siangtho sim nading, Labu ettheih nading, Pawlpite thukizaksakna lai sim nading leh laikhak nading bekin kizang lawmlawm hi. Leitungthu vangtungthu theihhuai a tuamtuamte Zomite in a theih nadingin Zolai a kizat hun hong tung takpi tam! cih ngaih sutsut huai ka sa hi.\nKampau nungta te in huihkhua in huihkhua tungtawnin Radio, TV leh tulai Cassettee, CD leh VCD te tawh theihhuai thute khahkhia ziahziah uh hi, Ut hunhunin mun khempeuh pan a kampau uh kingai thei hi. Cik hun ciang i tunna peuhpeuh pan i Tedim kam i ngaih theih hun hong tung zen tam!\n6. MAILAM I TEDIM KAM\nNam citawmte ihih hangin i kampau mangthang ngei nawn lo ding hi. Ahi zongin a khanton henhan ding lamet om lo hi. Kumpi ki-ukzia kikhello-in, tulai khuahun mah tawh maban i zopzop lai leh kawlkam in gam hong kekek dinga Tedim kam in sangkil kan zo nawnlo semsem ding hi, I theihloh kalin thozo nawnlo in, i phawk khak ciangin zekai lua ding hi. Khuahun hong kihei-in Kawlgam Vaigam-a om Zomite in gam le nam a ding vaihawmkhop hun hong tun leh lah Mizo kam hong innteek mahmah dinga, khangnote in sin-in mun khenpeuhah kipau ding hi. I Tedim pau bel khanglo kiamlo, si lah nungta-in omthei ding hi.\nTua kawmkalah ei Tedim kampau innkuansung pan i kinensuah sawnsawn leh i huang hong toi semsem dinga i theihloh kal-in mite huangsung i tung ding hi. Hi thei hileh Kawlgam Vaigam-a om Zomi a kici khempeuh in Mangkam i taangkam dingin zangkhawm mai le hang, kum 30 sung bang i buaipih phial zongin manlang takin hong khantohpih thei pen dingin ka um hi. Taangkam dingin Mangkam i zatkhit ciang i nampau ciat i keptheih bangin i kem ding lam kuamah kinawknawk se lo-in khat le khat kithupisimna tawh i kalsuan leh i minam khangto thei pan ding hi. Minam a khantoh leh i kampau mangthang ngeilo ding hi.\nLai gelh pa Tangthu tomno.\nRev. Khoi Lam Thang pen Tedimgam, Keizang khua ah paing hi in Falam ZTC ah DipTh, India Makokchung pan BTh, Yangon MIT pan M.Div zo hi. Thailand gam Chiangmai university pan MA (Linguistic) va zo a, Singapore TTC ah MTh 2004 in zo hi. Tu in Bible Society of Myanmar ah General Secretary a seplai tak a hi hi.\nAkim zaw in hih link ah ki sim thei hi.\nItem Reviewed: TEDIM KAM, TEDIM PAU. Gelh : Rev. Khoi Lam Thang Description: Rating: 5 Reviewed By: Cinpu Zomi


timestamp: atn

url: =LESSON 9 | May 22-28 THUCIAM CIAPTEHNA ~ MUC\nLESSON 9 | May 22-28 THUCIAM CIAPTEHNA\nAdmin 9:59:00 PM 3Q2020, Articles, Sabbath School Lesson\nTu Kaal Sung Sim Ding: Pian. 2:2, 3; Pai.20:11; 16; Heb. 4:1–4; Pai. 31:12–17; Thkna. 5:14.\nKAMNGAH: Tua ahih ciangin a tawntung thuciamna-in amau’ khang tawntungin Sabbath tangin, Israel mite in Sabbath kem ding uh hi” (Paikhiatna 31:16).\nNi sagih Sabbath in na khempeuhte kipatna leh mihingte dinmun ding nipi kaal sialsialin tatsat lo-in a hong hilh tawntung hi. Nasep manlah tawntung mihingte ihi hi; sumzon paaizonna, zinsuk zintohna, nuntak khuasak nading vai tuamtuam tek tawh buai-in i om laitak, ihmu mi khat a phongkhia daakging bangin, Sabbath a hong tunsimin siksan bulpi, na khempeuh kipatna hong phawksakin, mihingte a kipan na khempeuh in Pasian bawlsa ahihna leh Amah tawh kizopna a hong phawksak hi.\nSabbath in na khempeuhte kipatna nipi kaalsialin pulaak hi. Nuntak kalsuanna lampi panin lampial lo dingin Sabbath in khua hong phawksak hi. Pasian in eite hong bawl Pa, Amah in “A kipatcilin leitung leh vantung bawl hi, cih thu in Khristian thu upna bulpi hi. Piansakna in kuama nial theih hi lo ahihna thu Sabbath in pulaak tawntung hi. Tu kaal sungin Sinai thuciam siksanin Sabbath ciaptehna thu i kikum ding hi.\nTu kaal thusin ahuampi etna: Sabbath kipatna in koi pan hiam? Sinai ma-in Sabbath om khin hi, ci-in i gen nadingin bang siksan ding i hiam? Bang thu in Sabbath pen thuciam hong lak hisak hiam?\n“Jewte Sabbath lui” cih kampau na za zelzel hiam? Ahi zongin Lai Siangtho in Jewte pianma-in Sabbath om khin hi, cih kician takin hong hilh hi. Sabbath kipatna bulpi in Piansakcil pan mahin kipan ahihna kimu thei hi.\nPian.2:2, 3leh Pau. 20:11 sim in. Koi panin Sabbath kipan hi, ci hiam?\nPian. 2:2, 3 in ni sagih ni Sabbath hi, ci-in mallawh lianlo hi taleh, Topa in ni sagih ni-in tawlnga hi (Pian. 2:2), cih kitel mahmah hi. Ni sagih ni in Sabbath cih kipulaakna in Pai. 16: 26, 29 ah kigelh pan hi. Tawlnga cih kammal (Hebrew, shabat) in Sabbath (Hebrew shabbat) min tawh kizopna nei hi. Pian. 2:2, 3 sungah “sabbath” cih kammal kizang lo hi; ahi zongin Piancil Bu gelhpa in Sabbath ni pen ni sagih ni Pasian in thupha pia-in, a siangthosak ni hi”, ci hi.\nG.F. Waterman, The Zondervan Pictorial Encyclopedia of the Bible (Grand Rapids, MI: Zondervan Publishing House, 1975), vol. 5, p. 183.\nPian. 2:2,3 sungah a kician mahmah thu in Sabbath kipatcilna leh Sabbath tawlngakna pan kingah thupha hong hilh hi.\nMark 2:27 sim in. Jesuh genna-ah mihing adingin Sabbath kipiangsak hi a, Sabbath adingin mihing kipiangsak hi lo hi; Jew mite bek hi lo-in mi khempeuh ading ahi hi.\nBang hangin Pasian in piansak ni sagih ni-in tawlnga hi ding hiam? Amah in tawlngak kisam hiam? Ama tawlngakna in ngimna nei hiam? Lai Siangtho thuthuk kantel pawlkhat in Pasian in nate a piansak khit ciangin pumpi tawlngakna kisam hi, ci uh hi. Tua bang hi lo hi. Pasian tawlngakna ahangin mihingte etteh dingin tawlnga hi. Mihing in ni guk sung nasem a, a ni sagih ni Sabbath ni-in tawlnga ding hi. Lai Siangtho thuthuk kantel Karl Barth in nate a kipiansak khit ciangin Pasian tawlngakna tawh kisai a genna-ah, Sabbath tawlngakna in “hehpihna thuciam” huam sungah kihel hi-in Pasian in Ama tawlngakna sungah mi khempeuh a tawlnga dingin a hong sam hi,” ci hi. Church Dogmatics, vol. 3, part 1 (Edinburgh, Scotland: T&T Clark Ltd., 1958), p. 98.\nPasian in numei leh pasal a piansak ni mahin a tawlnga dingin itna tawh sawl hi. Tua bangin tawlngakna-ah Ama lim le mel suunin a bawl mihing in Amah tawh kikhawlkhawm ding hi. Tua kikholhkhopna leh kizopna in tawntung a kimang ding hi. Mawhna hong lut a kipan tua tawlngakna in nipi kaal khat a ciansialin Honpa phawkna hong suak hi.\nKoi bangin Sabbath tawlngakna in Topa tawh na kizopna kipsak hiam, ci-in hong kidong hi leh, bang na gen ding hiam?\nSinai Ma Sabbath\n“Amah in amaute kiangah, “ Topa’ hong thupiak hih bang ahi hi: ‘Zing ciang pen a thupi-a tawlngak ni, Topa-a’ dingin sabbath siangtho ni ahi hi. Na em dingte uh emin, na huan dingte uh huan un la, a omlai teng zingsang ciangdong koih un,’ ci hi,” ci-in a gen hi” (Pai. 16:23).\nPai. 16 sim in. Sinai ma Israelte in sehnel gamsung a omlai-un amaute nek ding manna an kipiakna thu in:\n1. Van panin amaute nisim khamkhop ding manna kia den hi. Ahi zongin a ni guk ni ciangin a zah nih kaikhawm ding uh hi.\n2. Sabbath ni-in manna kia lo hi.\n3. Sabbath ni a nek ding manna in ni guk ni-a a zahnih kikaikhawm hi-in, muat cih om lo hi. Nidangte ah tua bangin kikoihte muat khin pahpah hi. Hih thupiang in Sinai-ah thukham kipiakma Sabbath a siantho-na bang pulaak hiam? (Pai. 16:23–28.)\n“A taktakin Sabbath leh piansak ni sagih ni a kibang hi; Topa in Israelte tungah Sabbath a piakna tawh kizui-in piansak ni sagih ni-in nasepna pan tawlngakna cihte in nate a kipiansakcil a kipan Sabbath kipan ahihna kilang hi.” G. F. Waterman, The Zondervan Pictorial Encyclopedia of the Bible, vol. 5, p. 184.\nPaikhiatna Bu in Sabbath thu kicingin hong hilh hi. Hih thute ngaihsun in.\n1. Bang ni in Sabbath ni ading kiginkholh ni hiam?\n2. Nipi kaal khat sungah bang ni in Sabbath ni hiam?\n3. Koi panin Sabbath hong kipan hiam?\n4. Sabbath ni in bangci bang ni hi ding hiam?\n5. Sabbath ni in antan ni hiam?\n6. Sabbath in Pasian tungah citak leh citak lo sittelna hiam? Koi bangin Sabbath thu na telzia in Paikhiatna 16 sung a Sabbath tawh a kituak hiam?\n“Tua ahih ciangin a tawntung thuciamna-in amau’ khang tawntungin Sabbath tangin, Israel mite in Sabbath kem ding uh hi. Ni guk sung teng Topa in van leh lei bawlin, a ni sagih ni-in amah tawlnga a, a tha dimsak kik hi. Keimah leh Israel mite’ kikalah hih Sabbath ni pen lim khat hi tawntung ding hi, ci hi,’ ci in,” a ci hi (Pai. 31:16, 17).\nLai Siangtho sungah Sabbath in ciaptehna khatin a kizatna mun li in pulaak hi (Pai. 31:13, 17; Ezek. 20:12, 20). Ciaptehna (sign) leh lim (symbol) kibang lo hi. Lim cihna sungah kibatna khat peuhah kizang hi; gentehna-in ngasa lim in vangliatna, zawhna limcing hi. Lai Siangtho sungah Sabbath in a kimu thei ciaptehna khat, a tuam vilvel thupuak khat a pulaak ciaptehna-in kizang hi. Ciaptehna bek in thuciam tawh kizopna bangmah nei lo hi. Sabbath in khang tawntungin kei leh note kikal kizopna ciaptehna-in kizang hi; bang hang hiam cihleh Pasian in tua dingin gen khin zo hi ( Pai. 31:13).\nBang hangin Topa in Sabbath pen thuciamna ciaptehna-in zang hi ding hiam? Topa tawh hotkhiatna kizopna-ah Sabbath in ciaptehna khat a zat dingin kilawm hi ding hiam? Thuciamna thu phawk ding a kisam khat in hehpihna tawh hotkhiatna ngahna thu hi; sepna, gamtatna pha in hong honkhia thei lo hi. Pasian tawh kizopna ciamtehna hoih Sabbath in bang thu pulaak hiam? Pian. 2:3, Heb. 4:1–4.)\nSabbath in hehpihna thuciam adingin lim khatin a kizatna ahang in kum zalom tampi sung Jewte in Sabbath pen Messianic hotkhiatna limcinna khat hi, cih upna nei uh hi. Amaute in Sabbath in Messiah sungah hotkhiatna limla khol hi, ci uh hi. Hotkhiatna in hehpihna sung pan hong pai hi; thuciam in hehpihna thuciam hi; tua bangin Sabbath leh hotkhiatna in kizopna nei ahihlam thuciamna in hong hilh hi (Thkna. 5:13– 23).Tua ahih ciangin mi tampi ngaihsut bang hi lo-in Sabbath in Pasian hong hehpihna hangin a hong hotkhiatna limcing hi; gamtatna, thukham zuihna tawh hotkhiatna kingah hi, cihna hi lo hi.\nKoi bangin Sabbath ni tawlnga cih thu na theitel hiam? Koi bangin Sabbath ni na tawlnga hiam? Sababth in bang ciaptehna hiam? Mi khat in na nunzia na nunna ahong muhciangin Sabbath in a tuam phadiak ni khat ahihlam a mu thei ding hiam?\n“Israel mite tungah hih bangin gen in: ‘Keima Sabbath ni-in note na tawlnga ding uh hi. Bang hang hiam cih leh hih pen Topa ahi keimah in note a hong siangthosak ka hihna na theihna dingun na khang tawntungun keimah leh note’ kikalah lim khat hi ding hi” (Pai. 31: 13). Sabbath a thupina hong hilh mun khat in Pai. 31:12– 17 hi; Sabbath thupiak khit ciangin Topa in biakbuk kilamzia ding leh biakbuk thukhunte hong hilh hi (Pai. 25:1 - 31:11). Sabbath in Pasian leh a mite kikal kizop tawntungna ciaptehna hi, cih hih munah kipulaak masa hi. Hih munah thu guipi nih kimu hi.\n1. Sabbath in thutheihna ciaptehna\n2. Sabbath in sianthosak ngahna ciaptehna\nLimcinna leh thu theihna kizopna ngaihsun in. Hebrewte’n thutheihna a cih uh ciangin theihna bek a gen uh hi lo-in kizopna leh khuaphawk theihna (emotional) khempeuh a genna zong huam hi. “Thutheihna” a cih uh ciangin nate thu theihna bek hi lo-in khiatna nei mimal khatlekhat kizopna zong kihel hi. Tua hi-in Topa theihna nei cih ciangin Amah tawh kizopna hoih nei hi – Ama na sem (1Khang. 28:9), amah zahtak (Isa. 11:2); Amah um (Isa. 43:10); Amah muangin A maipha zong (Late 9:10); Ama huhna ngen (Jer. 10:25) cihte zong kihel hi.\nHih thute ngaihsun lehang koi bangin Topa theihtelna nei cih a khiatna na tel hiam? Tua banah Sabbath in sianthosak ngahna ciaptehna hi. Topa in mite hahsiangin siangthosak hi, cih Sabbath in pulaak hi (Siam. 20:8 leh Thkn. 7:6 enkak in).\nHotkhiatna, tatkhiatna nasep in Pasian itna in a sepkhiat ahi hi; tua bang mahin sianthona sungah kalsuanna zong Ama nasepna mah hi. Diktansak ngahna (Righteousness (justification, sanctification) leh sianthosak ngahna zong Pasian hong sep ahi hi; “Keimah… Topa…. in note ka hong siangthosak\nhi” (Siam. 20:8). Tua hi-in Sabbath in Pasian pen Siangthosakpa hi, ci-in theihtelna tawh pulaakna hi. “Sabbath in leitung mite tungah Pasian in Piangsakpa hi, cih a theih nadingun a kipia ciaptehna khat hi; Piangsakpa in a hong Siangthosakpa mah hi,” ci-in ciaptehna hi.” Ellen G. White, Testimonies for the Church, vol. 6, p. 350.\nSabbath ni leh sianthona sungah kalsuanna - a siangtho-in hong bawl cih thu ngaihsun in. Tua kalsuanna-ah Sabbath in bang dinmun nei hiam? Koi bangin Topa in Sabbath zuihna tungtawnin eite hong hahsiang hiam?\nSabbath Phawk Tawntung\n“Ni sagih Sabbath ni phawk inla, a siangtho-in zang in” (Pai.. 20:8). Sababth in mihingte tungah a hong kipia limcinna hi-in, mihing in a “phawk”\nlim khat ahi hi. Phawk cih kammal in na tampi huam hi. Amasa-in phawk cih ciangin a beisa hun, a piangkhinsa thu khat phawk ding genna hi. Hih munah Sabbath in leitung nate kipiansakcil phawk ding hong hilhna hipah hi. Ni guk sungin na khempeuh kipiangsakin a ni sagih ni-in tawlngakna leh a tuam vilvel a Pasian tawh kizopna hong hilh hi. Phawk ding cih thupiak in a kikhel thei lo thupiak hi; tuhun adingin zong thupiak hi. Eite in Sabbath i phawk ding banah (Pai. 20:8), Sabbath ‘zui’ ‘kemcing’ dingin hong kisawl hi (Thkna. 5:12).\nTua ahih manin Sabbath in tu-in zong mannei mahmah hi. A tawpna-ah Sabbath phawk tawntungna in mainawtin kalsuanna hi. Sabbath ni phawk a, Sabbath a zui mi in lametna tawh kidimin, a mannei nuntakna sungah Topa tawh a kalsuankhawm mi hi. Amah in thuciamna sungah a kip tawntung mi hi. Bang hang hiam cihleh amah in Topa sungah a nungta mi hi. Tua banah thuciamna in Pasian leh mihingte kikal kizopna kipsak semsem a, Topa tawh kizopna in thupi ahihlam kilang hi.\nSabbath in Piansakna leh Piangsakpa phawk tawntungna hi. Sabbath in Pasian hehpihna hangin Amah in a mite a hong hotkhiatna phawkna hi (Thkna. 5:14). Hih munah Sabbath in Egypt gam pan suahtakna limcing hi; tua limcinna in a tawpkhakna-ah Pasian sung pan hotkhiatna pulaak hi. Piansakna leh piansakkik ding in a tonkhawm hi. Piansakna in piaksakkikna tangtungsak diing hi. Sabbath in Pasian pen Piangsakpa hi; eite a hong Honkhia pa hi, cih pulaak hi.\n“Siangtho takin Sabbath zuihna in Pasian mi ihihna kilang hi. Sabbath in Pasian thukham a nuntakpihte leh a nuntakpih lo mite kikal hong kilamdangsak hi. Sabbath a nuntakpi mite in Pasian tawh pumkhat suakin Satan leh Pasian kikal kido-na sungah amaute in Pasian tawh a kikop mite hi.” Ellen G. White, Selected Messages, book 2, p. 160.\nHih a tunga Pasian sawltak Ellen G White laigelh ngaihsun in. Sabbath zuihna in thukham zui kici napi Sabbath a zui lo mite tawh bang kilamdanna bang piangsak hiam? Thukham a dang kua-te sangin Sabbath a tuamdeuhna na ngaihsun ngei hiam?\nNgaihsutbeh Ding: Read Ellen G. White, pp. 968-970, in The SDA Bible Commentary, vol. 7; “The Observance of the Sabbath,” pp. 349–351, in Testimonies for the Church, vol. 6; “From the Red Sea to Sinai,” pp. 295– 297, in Patriarchs and Prophets.\nThukham sawmte in Pasian leh mihing kikal kizopna leh mihing khatlekhat kizopzia ding thu guipi hong hilh hi. Tua thupiakte laizangah Sabbath thupiak om hi. Hih thupiak in Topa in Ama thuneihna leh na khempeuh Ama khutsung ahihna hong hilh hi. Sabbath thupiak tawh kisai-in thu nih ciapteh dingin-ah: Topa i cih in kua hiam: Yahweh (TOPA) Amah in Piangsakpa hi (Pai. 20:11, Pai. 31:17); Amah in piansak na khempeuh tungah om hi. Nihna-ah: Ama ukna, Ama thuneihna in vantung leh leitung, tuipi leh a sung om nuntakna khempeuh tungah ukna nei hi (Pai. 20:11 leh Pai. 31:17 enkak in). Hih thunihte in Sabbath pen nidang mite in gam khat le gam khat kizopna-ah a thupi mahmah ciaptehna khatin kizang hi. Hih ciaptehnate in (seals) nih kikaalah kithukimna pulaak hi. Hih ciaptehna sungah pagan pasian ahihna kipulaak hi. Nihna-ah ama thuneihna leh ukna pulaak hi; a tam zaw ama ukna huamkhak mun le mual pulaak hi.\n“Kha Siangtho in a siansuahna-ah Pasian ciaptehna a nei mite leh ni khat peuhpeuh a tawlnga mite kilamdanna a pulaak hi. “Sittel hun hong tun ciangin, sapi ciaptehna kitel takin hong kilang ding hi. Sapi ciaptehna in Sunday sianthosakna hi. “Pasian in piansak ni sagih ni Ama Sabbath a tuamkoih hi” [Pai. 31:13, 17]. “Tua ahih manin Pasian tungah a thuman leh a thuman lo kilamdanna hong kidawk ding hi. Amau taltang tungah Pasian ciaptehna a ngahnuam mite in thukham li-na thupiak Sabbath zui ding uh hi.” Ellen G. White, The SDA Bible 17 Commentary, vol. 7, pp. 980, 981.\n1. Siam. 19:30 sim in. Biakbuk leh Sabbath kizopna ngaihsun in. Sabbath in ciaptehna (sign) khat ahihna thu bang hangin thupi hiam?\n2. Nang le nang kidong in: Sabbath zuihna in Topa tawh ka kizopna-ah a hong thahatsak semsem hiam? Tua bang ahih keileh bang na kikhel ding hiam?\nTomlakna: Sabbath in thuciamna lim khat hi; Sabbath in hotkhiatna kizawh siang diktek hun pulaak hi. Sabbath in leitung piancil pulaak hi. Sabbath in hehpihna thuciam limcing hi; tua in Pasian in na khempeuh a thakin a kibawlphat kik hun kawk hi.


url: =Malaysia, Sungai Buloh vengsung ah Bus leh Trailer kiphukha, mi 6 liam :: ZOMI DAILY\nposted on 3 November 2018 at 5:53 pm Lomkholna: Malaysia, News, Sawltak, World\nMalaysia, Sungai Buloh vengsung ah tuni Saturday ni in Express Bus khatleh Trailer mawtawpi khat kinawkkha in mi 6 liam cih NST pan kiza hi. Sungai Buloh vengsung PLUS Highway lamzikpitung aom KM27.4 munsan ah akiphukha hi a, aliam tepen Bus Driver leh asungah atuang Passenger mi 5 te ahihi.\nHihvai tawh kisai in kumpi thunei ahi City Traffic Enforcement and Investigation Department chief Assistant Commissioner Zulkefly Yahya in agenkhiatna ah zingsanglam 2.55am hunpawl in atuahsia cihi.\nHighway lamzikpi tungah Bus Driver pa’n Trailer mawtawpi ii aveilam aom lamzikpi tungah nawkkha masa cihi. Tua Express Bus pen Penang panin Kuala Lumpur khuapisung zuanin hattak in atailaitak in aki phukha ahihi.\nTua Bus Driver pa ii aminpen Abdullah Bakar kici a, kum 53 aphakhin khat ahihi. Tuahsiatna hangin aliang liamsak ahih manin amanlang in Sungai Buloh Hospital ah zatui Treatment kibawlding in kipuakpah hi.\nTua Express Bus sungah Passenger bekbek akigawm in mi 18 atuangkhawm uh hi a, tualak ah mi 5 liam uhhi. Tua aliam Passenger tezong Sungai Buloh Hospital leh Kuala Lumpur Hospital leh Selayang Hospital te ah zatui Treatment kibawlding in kipuak uhhi.\nMore: India gamsung ah School Bus khat kendang ah kiasuk in mi 30 si\nPassenger aliamte pen Nur Aneesa Syazmira Sayuti, 18; Mohamad Fahmi Hakim Azhar, 22; Robiatun Adawiyaj Safri, 26; Nurshamsabiha Jam, 61; Tan Sih Yong, 48 kici hi.\nHih tuahsiatna pen Driver te ii polhteh gamtatna kumpi thukhun “Section 43(1) of the Road Transport Act 1987 for reckless driving” tawh thu kibawlding cih kiza hi. Sawltak #zoimdaily\nPrevious: Yangon EBC Biakinn vai zaksakna ~ Sia Gin Khen Mang\nNext: Bui a phakkuan atawp ~ Job Cinpi


url: =Tutung kiteelna tawh kisai GZA pan tangkona :: ZOMI DAILY\nTutung kiteelna tawh kisai GZA pan tangkona\nposted on 17 November 2015 at 9:26 pm Lomkholna: Election, GZA, News, Zomi\nPasian hehpihna tawh tutung Kawlgambup kiteelpi nuam takin a kizo suak hi. Kawlgam a America te ambassador pa Derek Mitchell in acih mah bangin gambup kiteelna khat a om ciangin koi gam koi gam hi taleh deih bang sinsen cih pen a om lo mah hi. Tutung kiteelna pen Kawlgam buang dingin ahoih mahmah cih ding hizaw-a, thu-um mite thungetna Topa hong dawnna zong hi ding hi.\nAmasa in tutung a teelcing Zomi taangmi khempeuh GZA panin kong lungdampih uh a, pahtawina leh zahtakna zong kong pia uh hi. Teelcing lo te zong na hanciamnate uh kong ciaptehsak uh hi.\nGZA in tupna nih nei-a, Zomite kipumkhat ding leh abukim khantohna neih ding ahi hi. Kiteel hun laitakin party khat leh khat kidem in kitawng kisel kha phial ding hihang. Tua pen kiteelna khat peuhpeuh a om ciangin angeina hi-a, lamdang lo hi. Democracy gam lianpen America gam tektek ah zong kiteel hunin khat leh khat kitawng in, kisel in, kiko ziahziah lel uh hi. Ahi zongin, kiteelna aman ciangin pumkhat suakkik uh a, gam aa dingin semkhawm, pangkhawm uh hi.\nTua mah bangin, tu-in kiteelna manta ahih teh Zomite zong i kipumkhatkik ding thupi mahmah hi. Mipi i hi a, makai te ihi zongin, kiteel sunga thute gen kikkik nawn loin mainawt ta ding hihang. A zote zong zawhsiamin, alelte zong lelhsiam ding kisam hi. Kidem laitakin atuam dang dankhat in i om hangin i vekpi in Zomi mah ihi hi. A kikhen thei dingte hilo hihang. Abeisa hunin hehna, thangpaihna i neih leh zong tuate khempeuh mangngilh in Zomi leh Zogam aa dingin khut kilen in na i sepkhop hun ding hong tungta hi.\nTeelcing taangmite in hong tung ding kum nga sungin aituam meetna bang teng ka ngah ding hiam, cih ngaihsun loin Zogam leh Zomi ta dingin acihtak bang ka sem thei ding hiam, cih lungsim tawh i kithawi ding zong i kihanthawn nuam hi. NLD makaipinu Daw Aung San Suu Kyi in,”Teelcing taangmite bel hong phat nai kei ning. Mailam a na nasepna uh tungtawnin phattak leh phattak lo na hihna uh hong kilang pan ding hi,” acih mah bangin teelcing cih ciang bek hi loin na manpha asem zo a teeltak takpi mipi taangmi ihih ding thupi zawlai hi.\nAtawpna ah, Zomibup in i makai ding teelcing taangmite i hih theih zahzah in panpih in tawsawn ciat ding hihang. Gensia in langpan cihte peuhmah zat ding hilo hi. Zomite Pasian um vive ihih mah bangin i makaite thungetna tawh panpih tawntung a tha i piak ding zong i kihanthawn nuam hi.Khazih leh Zomite sungah,\nKhazih leh Zomite sungah,\nGZA Central Committee\nPrevious: Tulaai Leitung Thuthang Tuamtuam Updates November 16, 2015\nNext: Kammal kilawm pawlkhat (azom 17 Nov 15)\nAustralia, Perth Siyin Baptist Church ah Senator (Hlutdaw MP) Dean Smith vahawh


url: =Tulaai Leitung Thuthang Tuamtuam Updates May 24, 2015 :: ZOMI DAILY\nposted on 25 May 2015 at 12:55 am Lomkholna: Khawmpau, Myanmar, News, World, Zomi\n· May 19,2015 ni nitaak nai 4-6 kikaal Yangon khuapi Parliament House ah Kawl kumpi Thein Sein leh Party 53 oan makaaipi te kimuhkhopna ne uha, 2015 Kawlgam kiteelna vaaiding,Gambup kilem nading cihte kikumkhawm uhhi. Zomi ten Party khat bek ineih ahi ZCD Party pan Pu Chin Sian Thang leh Pu Zam Za Mung te vakihel uhhi. Tuaban ah Immigration Minister U Khin Yi tawhzong kiho kha uha, Kawlgam sung a Code Number nei 135 tengban ah adangkheempeuh zong 2014 Census Result May 29 niciang kitaangkokhia ding a Kawlgambup mimal phazah I 0.1% aphapeuh mah in Minister neitheiding cih gen hi. Hih May 29 niciang Pu Gin Kam Lian vapai ding in ZCD in tungsiah ah thupuak khinzo uhhi.ZCD\n· ZCD Makaaipi khat mah ahi Pu Zam Za Mung ongtungding May 29 ciang Minthang USA gam ah ngaihhawh in minamvei khempeuh tawh kimu kawikawi ding in Kawlgampan ongleengkhia ta ding ci in ZCD Zumpi pan gen uhhi.ZCD\n· Tulsa khuapi a om MCC Pawlpi Soccer Department te vaaihawmna tawh kumsim a kineiden Tukpeeng kimawlna Tulsa khuapi ah May ni 23-25 thupi tak in kipawlding a, akhatna te $1,500 lungdampihna kipiading hi. Hih Tukpeeng kimawlna peen Ngimna lianpi tawh kibawl ahihmah bang in minam kideidanna omlo in Kawlgam mi kheempeuh kihel thei a tutung in Team 12 phading hi.MCC\n· Ontungding September 6,2015 ni ciang Kumsim a kibawlden ahi Zomi North America Cup Grand-Rapids khua Michigan state ah kibawlding a, akhatna te $1,500, Medals & Zodaak talk hat, Anihna $750 & Medals cihbang in kipia ding a Luutman Team khat ciang $300 ta kilading hi. Hih North America Tukpeeng kimawlding te peen Zomi sit tui helloh leh tuitawmtawm akihel te hiding hi. Sia Paupi\n· Tusung teng Myanmar leh Bangladesh gampan gambeel ngending a tuipi tung a taai Kala te Misi deda kawm in angaihsutkhit uhciang Malaysia leh Indonesia ten amau gam atungmasasa keemding in kithukim uhhi. Tuaban ah tuipi tung ah mangthang laaiding aki ummawh mi 7,000 kiim te Vanlam Leilam tawh zong ding in Malaysia Prime Minister Najib Tun Razak May 21, 2015 ni in phalna taangkokhia hi. Hih Kala gaaltaai te vaaitawh kisai in Indonesia,Malaysia leh Kawlgam te tukaal sung in Kawlgam khuapi Naypidaw ah kimuding uha, US Deputy Secretary of State Antony Blinken zong vakihel ding hi.Malaysia sung a Muslim Biakna lam ah athalawp pawlkhat in Malaysia gam pan Kawlgam Palaaizum nawhtak in ataikhiat nading un lungphona May 21, 2015 ni in neiziahziah uhhi.Hih bangdan a Kala te Tembaw tuang a tuipi kantan a ataai ziahziah na thu Bangladesh leh Kawlgam ten kantel ding in UN te May 24, 2015 ni in sawl uhhi. BBC\n· Sen gam ah May 24, 2015 ni in guahtamluat nahang in men kicim a, Innpi 7 kicim in Sangnaupang apua Bus 2 tui in taai ahihman in mi 52 si in 7 mangthang a, 21 zato ah kipuak hi. Hih peen 1998 kumzawh anasia peen guahtamluatna hang a misihna hi a 1998 kum in mi 4150 si uhhi.ABC\n· Russia gam President Vladimir Putin in Russia gamsung ah gampua pan a naseem NGO tuamtuam kipawlna te zatnawnloh nading thukhunpi kipsakna May 24, 2015 ni in suaikaai ta hi. Hih thu hang in Leitung kipawlna tuamtuam te leh adiak in Human Rights lamte patau uha, US tezong lungngam sak mahmah hi.ABC\n· India gam Andhra Pradesh state ah khualum luatna hang in nungkaal sung in mi 100 si a, Telangana state ah April kha leh tu kikaal mi 130 si hi ci in Chief Minister Chandrababu Naidu in May 24, 2015 ni in thuthang kaaikhawm te kiang ah pulaak khiatna nei hi.VOA\n· Temple University Physics Department ah Chairman asem Xi Xiaoxing kum 47 US gamte pilna pawlkhat Sen gam ahawpsotna hang in May 22 ni in US kumpi ten thubawl uhhi.Azenzen in amawhna akimuhleh kum 80 thongkia ding a, sumtang Dollar 1million liausum piakhading ci uhhi. Xi peen Sen gammi hi a, US gammi asuak ahihi.VOA\n· Somali gam Mubarak khua ah May 24, 2015 ni in al-Shabab migilo te leh Somali gaalkaap te nasiatak in kikap uha, Somali gaalkaap 19 si in al-Shabab migilo 26 si uhhi. Kumpi lamte genna ah khua sungmi zong pawlkhat liam ci in gen uhhi. VOA\n· Ireland gam te in zahmawh neih kibangte kiteen theih nading gambup mipite tung ah thukimna May 23,2015 ni in Mee tangtawh kaaikhawm uha, mipi vekpi 62% in thukimna nei uhhi. Hih peen leitung ah amasapeen mipi atampeen in zahmawh neihkibang kiteending adeih gam in kiciamteh hi. Gam makaaite akipan mipi mahmah in ka angtang mahmah uhhi cinong uhhi.CNN\n· NATO gaalkaap kipawlna te in Europe gamsung ah gaaldokhop kisinna aneihsung lian uh ahi May 18 nipan May 24, 2015 niciang Sen leh Russia te in zong Mediterranean tuipi tung ah Gaaldokhop kisinna nasiatak in nei uha, Gaal Tembawpi 10 zang in khuziahziah uhhi. Gaaldolam thukan pawl in hihpeen US te akhengnuam a akipan uhhi ci in ummawh uhhi.BBC\nPrevious: Theikhol thei leng ~ Rev. Fr. Damian Dal\nNext: Southern India ah khuahun lumlua, mi 230 si


url: =20152014201320122011201020092008200720062005200420032002200120001999199819971996199519941993199219911990198919881987198619851984198319821981\tTop cigar magazines Search ResultsYour search for Top cigar magazines located the below Top cigar magazines Search Results. The Top cigar magazines Search Results are returned from stories published by Puff.com. Puff publishes stories covering Top cigar magazines news, Cigar Reviews, Cigar News, Cigar Forums, Cigar Videos, Cigar Interviews and more! 1. Cigar Law: Indications of Origin\nWord count: 1537 2. Creative Smokes: Alternative Cigars\nWord count: 1437 3. A Conversation with Jorge Luis Armenteros, CMT\nWord count: 3988 4. NEW CAO APPAREL LINE PROMISES TO BE ‘HEAD & SHOULDERS’ ABOVE THE REST\nWord count: 358 5. How to Make a Woman Think About You All Day\nWord count: 1073 6. Beauty in the World of Cigars\nWord count: 3355 7. Te-Amo Anniversario Perfecto


url: =ZOMI LEH PILNA. Agelh - Cope Suan Pau - Laibu Saal\nHome > Thuluui/Articles > ZOMI LEH PILNA. Agelh - Cope Suan Pau\nZOMI LEH PILNA. Agelh - Cope Suan Pau\nAgelh - Cope Suan Pau\nZomite pilna kipatna pen Bristish colony hunpan kipan ci ding himawk hi. Nidang in Zomite’n lai neingei kici a, tua lai pen savun tungah ki-at ahi manin, Ui-in hong nek sak khitteh lai nei nawnlo himawk hihang. Tua savun tung a ki-at lai pen Sen lai Chinese Character khawng hileh kilawm hi. Lai at i ci pen savun tunga temta tawh laimal character at cina hih tuak hi.\nLai Leh Biakna\nLeitung muntuamtuam aom minam dangte mah bangin Zomite zong lai leh biakna tawh akitawisangtote i hi hi. Mikangte hong tun maleh hongtun hun sung pawlin Zomite sungpan Pu Pau Cin Hau in Laipian movement tawh lai leh biakna hong piangkhiasak a, Pasian thulela, lai leh biakna lamah Zomite sungah khanlawhna lianpi khat hong om hi. American Missionary te’n Zomite, Pasian thu leh pilna hong guan theina dingun Pu Pau Cin Hau biakna pen amanlo cult in a ngaihsut uh hang, Christianity i amaitai forerunner in ngaihsun veve uh hi.\nColony Hun Pilna\nColony hun ciangin, American missionary te tungtawn leh i Tote ahi Mikangte tungtawnin lai i neikik pan hi. Tua masiah pen Kawllai asin zo te’n, Kawlpi khuataw pan paina Taung U phunggyi sangah kawllai kisin hi. (Pu. Rev. Za Khup “Thuklai” zong khatin kihel a, Cope sangmangpa in Khuasak a Tan 7 sang middle school ah Zolai sangsiapi in semsak hi— Pu Za Khup diary pan). Colonial hunsung missionary sangmangte tungtawnin Kawllai leh Zolai namnih banah mikaanglai zong kisinto a, Zomite in lai namthum bang i thei hi. (Pu Pau Cin Hau lai tawh cileeng nam 4). Zolai Tan 4 khit ciangin mikaanglai Tan 4 sin uh a, basic education system hoih mahmah khat ahi hi.\nHausa te tate leh sumhaute tate bekmah lai kisinsak acih pen, ataktak in ei Zomite’n, lai leh pilna manphatna theinailo i hi manin deihnameel neilo a, tua hanga, hausate tate leh sumhaute tate beek in laisin un, hong cihna hituakzaw hi. Tua hunin numeite bang peuhmah pen laisin kuulkei acite i hi lai hi. (Mission leh colonialism pen a kipawlkhawm mah hong suak veve mawka, Khamtung Zogam ah Bristish colonialte uk sung, American missionary te tungtawnin Zomi te’n lai leh pilna kisin thei a, leitung ah laithei minamte lakah i kihelthei hi).\nJapan Galma Leh Galkhit Pilna\nJapan galma in Zomite in lai manphatna tawmtawm kithei ta-a, laisin sangte ah laisin mi tawmtawm ki-om hi. Ahizongin numeite laisin kuulkei kici lai veve hi. Akhuamu zawdeuhte-in a tanute uh laisin saka, laitheite-in Lokhawhna dingin Tu ahizong Tupeek tangin laikung tawh lai-at, laikuui thei leh-uh, singpuak lokhawh sangin nuntakna a baih in kizong theizaw ding cihthu hong mukhiata uh hi. Galsung teng sang kikhak ahi manin leitung mun tuamtuamte mah bangin Zomite’n zong galsung pilna kisin theilo hi.\nGalsung teng Zomite in, lai manphatna kithei ahi manin galman ciangin sang lam nasiatakin kihanciam a, amasa pen tan 10 sang innpi Thuklai ah 1947 kumin hong kihongzo hi. Tua zomah Tedim, Falam, Haka ah kumpi sangpi kingah toto hi. Tedim ah high school final taktak ahihloh hang, tan 9 sang khat om a, sum nei zawdeuhte in Sagaing ah atate uh sangkah sak uh hi. (Pu Za Khup- Tua hun lai-a, Thuklai Pawlpi kem siapa in a tapate nih Sagaing sangpi ah sang akahsak zawh pen thupi-in lamdang kasa mahmah hi).\nNero Le Zomi Makaite Kimuhna\nGal venkhit ciangin mikangte’n suahtakna independence hong piata ding ahi manin Khamtunggam Chin Hills pen India tawh kipawlzaw ding maw? Ahih keileh Kawlgam (Burma) tawh kipawl zaw ding? cihthu, gamgi vai kikum dingin Nero (tua hun lai Indiate gam makai pipa) Zogam Khamtungah hong pai hi. Ei makaite-in, “tua ahileh no India tawh kipawl le-ung, laisinna sang nong vaihawmsak thei ding uh hiam?” a na cih ciangin Nero in “sang pen kei tawh kisaipah lianlo hi, kei kong pai na pen UN te’n gamgi khen ding ahih manin, no pen ko tawh kipawl ding utzaw maw? Kawlte tawh kipawl ding utzaw? Tua thu theinuam bek hi-ing”, acih ciangin ei makaite kikum uh a, atom in gen lehang, Kawlte tawh kipawl ding mah thukim in khensatna nei uh hi.\nZomite Leh Penlong Conference\nKhamtung Chin Hills buppi-in Kawlgam tawh kipawl ding akhensat ciangin Nero zong ciahkik a, Zogam makai Taangmi Pu Thawng Za Khup, Pu Kio Mang, leh Pu Hlur Hmung te zong Aungsan tawh kimu dingin Penlong ah hong paipah uh hi. Mukpau kampau kisiam nailo ahih manin, Kawlpau mikang pau asiam ahi Falam mangpi zuma lai at Pu Vum Ko Hau, kamphen dingin paipih uh hi. Thu kikupna-ah sangvai tawh kisai a kigen ciangin Aungsan in Tedim, Falam leh Haka ah State High School thum piak ding thakhatthu in kamciam na piapah hituak hi.\nPasian thu lungdamtaka a kisansiamna Zogam ah lai leh pilna deina na siatakin hong om a, Khuasak khua ah Japan galma pekin Private Middle School omkhin hi. Ahi hangin Mikang kumpite in Zomite ading Zolai Tan 4 ciang phazo ci-in 1925 kum ciangin Middle School hong khaksak hi. 1943 kum ciangin kimlepaam pan khua upate leh hausate vaihawmna tawh, “a sia dinglah om a sangnaupang dinglah om” ci-in, hanciamna lianpi tawh Private Middle School khat Khuasak khua-ah kihong kik hi. 1947 kum High School hong kingah tak ciangin mipite phattuamna dingleh, khua khatlekhat kikawmna anuam dingin Thuklai khua-ah sang hong kihong hi.\nIndependence Hun Sung Pilna\nUNuh ii Parliament Democracy hun sungpen Kawlgam Zogam ah nupi papite in hunhoihlai hun naci uha, na khempeuh baihtakin kingah thei hihtuak hi. Mikangte in, mualtung mite pilna lamah niam mahmah lai cih hong theihsa ahimah bangin, mualtung gampan sangnaupang pilte England ah sangkahsak ding, M.A. degree ciang state scholarship piading (tua hun lai M.A. pen asang pen degree hi) cihthu Kawl kumpite kiangah a gen ciangin Kawlmangte-in, komau pilna nasin sak nung ci-in, Yangon ah sang hong kahsak uh hi. Yangon ah Cushing leh St. John Convent sangte ah Zomite sang kikah pena, Zomite lakpan state scholarship tawh M.A hongzo pawlkhat zong ki-om hi (Sia Khai Khaw Lian ta nu upen ahi Anny Cing Khaw Pau zong kumpi scholarship tawh Zomi numei lahah M.A ong masapen khat ahi hi.\nPilna Leh Zomi Numeite\nZomi numeite in pilna hong neih theihna ding leh, hong khantoh theihna ding deihsakna tawh Tan 7 hong zawh nakuh leh, Teachers’ Training College (T.T.C), Kanbeh leh Nursing, Yangon leh Namkham ah kikahsak hi. Hih pen Kawlpi ah Zo Zum pi a-om lai 1965 ciang dong, numeite ading hamphatna kihonsak hi. Haka ah Zo zumpi hong kituah ciangin, Leitung pilna tawh akituakin theihna sang zong, kisamtoto ahih manin tan 9 a zote kipaisak a, tua zawh ciangin tan 10 zote bek kikah thei hi. (Zomi numeite lakah sang siama seem masa pen Siama Cing Za Pau, Siama Pum Za Cing; Siama Lan Haw, Siama Ngan Hung, Siama Ngan Fung, etc. te hi uh hi. Zato lam ah zongh nursing kisinpha mahmah a, Tedim pan Siama Don Khaw Cing, Siama Niang Khan Ciin, [Mrs. Rev. Dr. Kam Khaw Thang bang India gam Jorhat pan asang ana zo hi] Siama Thian Huai, Siama Cingh Pau, etc., cihte ahi hi. Zomi numei lakpan madawk advanced pente ahi manin zahtakna i pia hi).\nZomi numeite pen pilna sinna lamah, kithahatzo taktak nailo a, ka neulai (1970s), hun khawng, Tedim sangpi-ah ka kah lai-in, numeite pen Zolai sang ciangciang ah numei leh pasal kikim mialmial lai napi-in, middle school ah, numei sangnaupang tawm mahmah ta-a, high school ah room khat ciang numei khat leh nih bekmah pha mawk hi.\nSocialist Hun Pilna\nNe Win hunsung ciangin Kawlgam, Zogam tangthu takpi aman leh amanlo kihelh in kisin a, political science khawng phuahtawmthu tampi tawh University te-ah compulsory in hong hilh uh hi. Colony hun pilna pen ahoihlo leh mihau tate bek ii sinzawh hi, cihthu tawh socialism hoihna hong prove pen ei Zomi sung zong ah tua propaganda a-um ahih keileh aki-um sak honkhat ki-om lai hi.\nSocialist hun pilna pen niam ahih manin leitung gam tuamtuamte in i gam pan degree te hong thusimsak vet nawnlo a, tuni ciangdong mah ahi hi. Zomite ading pen theological studies lamah kipai thei ahih manin phadawm lai, cih ding hi. Socialist hunsung leh tuhun galkapte hun sungah Zomite gamsung gampua ah theological studies nei dingin kitam pai pen hi.\nPilna Thupi Kisa Nawnlo\nSocialist hunsung Zomite’n, kumpi naseemlo buang, khualzin gamvak kipan ciat hi. Pilna tawh sum kimuzo nawnkei cih, muhna leh ngaisutna khat Zomite lungsim sungah hong thuklut mahmah ahih manin pilna sinding sangin, sumbawl ding lamah kipai manga, khangno tampi-in sum ahauhlawh mahbangin tampi mahin zawnlawh in, kisiatlawh zong tampi mah om veve hi.\nA taktakin cileng, colony hun pilna system pen ahoihlo hi zenzenlo banah, leitung tawh kikim pilna higige zaw hi. Tua hunlai a High School graduate khatin qualification nei mahmah in, B.A, I.A, ong khat ii qualification pen leitung level hipah hi. Nasep zonna-ah officer post ngah pah uh hi.\nZomi pasalte in, a taang lungtup khat uh om a, tua pen galkhap lut ding, bu suak ding cih ahi hi. Khualam pan tan 9 hong zawhteh galkap lut leh sergeant clerk lai-atpi ahizong, zato lam lut leh zong army nurse suakthei pah uh hi.\nTuhun ciangin Zomi khangthak sungah lia leh taang, numei pasal liangko kikimin pilna kisinkhawmta ahih manin lungdamhuai mahmah hi.\nGalkapte hun zong hong sawttoto a, pilna systemte hong kheeltoto ahita zongin, leitung level pilna pen i gam i lei pan kingahzo nawnlo himawk hi. Tua banah Zomite, kawlgalkap dingin hong kideihnawnlo lai-a, galkap sunga aom laiteng zong Major tungsiah aza kikhangsak nawnlo ta hi.\nTua ahimanin, mailam khangthak Zomi momnote ading, pilna i pattah siam mahmah kisam dingin ka-um hi. Koici lehang hoih ding hiam? Pilna sinna plan leh project nei-in, khangthakte international level ah pantahzo lehang hoihpen dingin ka-um hi.\nZomite mailam pilna lambang i zon na-ah khangthak momnote ading minambup huamin hanciam pihzo lehang hoih ding hi. Tua ahih kei mawkleh pen, colony hunlai a, hausate tate leh sumhau tate bekin pilna sinzo i cihte, tuhunteh atatak hongsuak kha ding bekthamloin tu mahmah in zong suakkhin zota hi. Mai lamah Zomi leh pilna limtak ngaisunpha ciat ni.\nItem Reviewed: ZOMI LEH PILNA. Agelh - Cope Suan Pau Description: Rating: 5 Reviewed By: Cinpu Zomi


url: =Zomi Literature: Khiatna tuamtuam anei “leh” ~ Rev. Pau Lian Mang :: ZOMI DAILY\nBang Hangin Hizahin “h” Hua I Hi Hiam? (Why “h” Is Much Hated as This?) – Tu ma kum bangzah hiamkhat pan Zolai gelhna ah “h” khiap ding hoih a sa mipil pawlkhat hong om hi. Tua hangin zong laigelhna ah “h” khiap ding hong hanciam uh a, gentehna-in a nuai-a bang hi:\nahih hangin = ahi hangin\nuh hi = uhi\nleh = le\nMipih sapihte sumbei phatuam ding hong deihsakna uh thupi ka sa a, a hanciamna uh ciaptehtaak ka sa hi. Ahi zongin “h” khiap manin sumbei phatuam ding cih pen matlaptaak taktak lo hileh kilawm hi. Tawm beizaw ding himah leh kikhai vevua lua lo ding hi.\nTaktak ci lehang, tu hun laibu i bawl ciangin cil tentan theih hilo-in mi’ lunglut theihtheih ding leh a simdan a nuam theithei dingin a kisem a kibawl hizaw hi. A kul leh, laimal zong gol ding, laigual zong kihal ding, laidal laimaite lai tawh dim metmat lo ding, cih khawng a kithupi ngaihsutzaw hita hi.\n(a) “lehpi” cih ciangin “h” a kihel teekteek “leh” kammal pen hi. Manglai kammal “and” tawh a kikimna munte ah kizang hi (i zatsa tek hi). Thu/mi/na a kibanglo nih (nih sangin zong tamzaw thei) genna-in kizang hi. gtn.\n(1) Thangpi leh Khaino hong hawh uhhi.\n(b) “lehno” cih ciangin “h” kihello “le” kammal pen hi. Thu/mi/na nih a kopin genkhawm napi (“and” khiatna nei teei napi), a tuam tuak-a genna ahilo, a gennop khat bek ahite ah kizang hi. gtn.\nneih le lam nat le sat tha le ngal\nHih kammalte, a kop-a genna zong kici thei ding a, i pau ah tampi om hi. Hih kamkopte ah “lehno” a zat-huaina thu a nuai-a bang hi: gtn.\n(1) neih le lam — “neih” a tuam, “lam” a tuam, nam nih genna hilo, neihsa lamsa a vek-in kigawm-a genna\n(2) inn le lo — “inn” leh “lo” a tuam tuak-a khenna hilo, neihsa lamsa mah genna (nuntak nading, kivak nadinga kitangsam vangilte genna) — a tuam tuakin i gennop hun zong om thei ding a, gentehna-in “Inn leh lo kikal ah lui khat om hi” cihna bangah “inn” a tuam, “lo” a tuam, ahih manin “lehpi” zatnding ahi hi.\n(3) nat le sat — Cinatna, damlohna (natna satna) vai genna hi a, “nat” a tuam, “sat” a tuam hilo\ngenbehna: Hihte nangawn ah “lehpi” mah zat ding hoih a sa zong om hi (ka theihkhak: Rev. Thang Cin Pau, Pastor, Zomi Community Church, Columbus, Ohio, USA). gtn. inn leh lo, neih leh lam, nat leh sat, adg. Tua lo, “lehno” a zangte lakah pawlkhat in a kizomin gelh (=gawm) uhhi (ka theihkhak: Sia Thang Nen Pau, Editor, Zangkong Awging, FAG, Yangon). gtn. neihlelam, innlelo, natlesat, adg.\n2. A aung a ma tawh gawmna\n(a) “if” khiatna a nei “leh” gtn.\n(1) Pasian in hong it lo hileh bang i suak ding hiam?\n(b) A hun kituak-a thupiangte genna “leh” gtn.\n(1) Annek khit teh vak dinga kithawi. Tua leh, guah hong zu hiau. (paukam: Tua le, guah ong zu hiau)\n(c) “or” khiatna nei kammal a cin nadinga kizang “leh” gtn. “ahihkeileh” (tomlakna “akl”)\n(d) “ahilo lama hih/seem/piang” cih khiatna a nei “leh” gtn.\n(1) Thu ahi bangin gen lo-in lehgen hi.\nHih (d) na “leh” pen Manglai grammar “prefix” ciingin a nunga kammal tawh i gawm ahi hi.\n(e) Din kik, thuk kik cih lamsang genna “leh” gtn.\n(1) bumleh – bum a thuak khat in mibum theite mah cialin bum a leh ciangin pha thei\n(f) Kamvuicing khupna-a kizang “leh” leh “le” (zattheih kawikawi) gtn.\n(1) Tu’n na thei ta hia leh? (Tu’n na thei ta hia le?)\n— Khatna ah, “Come, then” cih nam hi. Tua nangawn “leh” tawh ahihleh thupiakna akl kimaingapna gimnam deuh a, “le” tawh ahihleh a aw neemsuah neelsuahzaw deuh leh kilawm hi.\n— Nihna ah, “S/he does come” cih nam hi a, hong pai lam a theilo khat kiangah hong pai ahihlam genphatna dan hi. Tua nangawn, “leh” tawh hileh genphatna ciang bek hihtuak a, “le” tawh hileh (hong pai lam theihloh lawmlawm ci-a) hawmthawhna pian, akl (hong pai ka cih na uploh tu’n na thei hia ci-a) tungnung tuanna pian gimnam hi.\n— Hih, khatna leh nihna a khen-ol nadingin nihna-a “ve le” pen “vele” ci-ing gawm lehang hoihtuak hi\nZopau kicing mahmah hi. “leh” bek zong genkhop om hi. Tu-a i gen teng pen “kei’ zatzia” hi pan hi. Kei’ zatzia cih ciangin kei’ aa bek hong kimang hen cihna hilo a, khat bek’ muhna hi pan cih a gen nuam i hizaw hi. Muhzia zatzia a tuamtuam om kha thei ding a, tu-a pen kei’ theihsun, ka battan, kong sunkhiatna ahi hi. Rev. Pau Lian Mang (D.Theol. Tedim Christian College, Yangon, Myanmar)\nPrevious: A maan taktak nuntakna lamah\nNext: Zomite Mai lam Nuntak Zia Ding ~ Hau Za Cin\nHimah ei. Aciil zat tawh a uang zat tawh. Min gelh na ah Cin (kicing) zat na ah Chin (chin state) azang om hi. Zo mi ten mi hing min tam aa gam min leh minam min tam tawm lai hi. Sanggam Mizo ten Kumpi(lal) leh minam(zo) tam hi.Min bel ei thu hi lel ee. Cin Chin Kachin Myanmar Ui Bawng Tedim adg ut bangbang. Ei ma sia leh pha khen tel theih na in abat zawh tantan.Apil dia kilawm lai sawt sin tata mingelhdan tuam dang semsem.


url: =Thuhilhna 2 | Siantongluan.net\nThuhilhna 2 |\nLungdamna zongin nuam ka sak bang bangin om ning, ci-in ka ngaihsun leuleu hi. Tua zong a mawknapi ahihna ka phawk zel hi.\nNuihna pen haina ahihna, nopna pen bangmahin a kimanlohna ka mukhia hi.\nMihingte in leitungah tomno a nuntak sungin bangci om leh hoih ding ahi hiam, cih ka muh theihna dingin pilna ka deihna mah tawh, zunekna tawh ka lung nuamsakin, ka utut sep ding ka hanciam hi.\nNa lian tampi tak mah ka sem zo hi. Keima-a dingin inn tampi tak ka lam a, leenggui lo tampi tak mah ka nei hi.\nHuan bawlin singno cinna lo zong ka nei a, ka huan sungah nektheih namkim kidim hi.\nTua singnote tui piakna dingin tuikhukpi zong ka bawl hi.\nKa inn-ah a suak silate banah, sila a nu a pa-in tampi tak ka neithuah hi. Tuuhonte leh bawnghonte zong tampi tak ka nei a, Jerusalem-a om ngei dangte khempeuh sangin ka hauzaw hi.\nKa zawhsa kumpite sumkholna panin keima-a dingin ngun leh kham zong ka la hi. Ka lungnopna dingin la a sa ding lasiam numei leh pasal tampi ka nei a, ka deih zahzah zong ka neizo hi.\nTua ahih ciangin keima hun ma-in Jerusalem-ah a om ngei mite khempeuh sangin ka lianzaw a, ka pilna zong bei tuanlo hi.\nKa deih khempeuh ka nei a, ka ut bangbangin omin ka gamta hi. Ka sepna khempeuhah nuam ka sa hi; tua nopsakna pen ka nasepna hangin ka phattuamna ahi hi.\nTua ciangin ka sepsa na khempeuh, tua bangin haksapi-a ka sepnate ka ngaihsut kik ciangin, na khempeuh a mawknapi ahihna, leh leitungah bangmah phattuamna a omlohna ka phawk hi.\nA hi-in ci lehang, kumpi khat in ama ma-a kumpipa hihsa teng mah a hih thei bek ahi hi. Tua ahih ciangin pilna, haina, mawkna i cih bang ahi hiam, ci-in ka ngaihsun hi.\nTua banga ka ngaihsut ciangin, khuavak in khuamial a zawh bangin, pilna pen haina zawhna ahihlam ka mu hi.\nMipilte in a paina ding mun mu thei a, mihaite in a paina ding mun mu theilo hi. Ahi zongin a pil leh a hai in a kibang khat a tuah tuak ding ka thei hi.\nTua ciangin, "Mihaite tungah a piang ding thute kei tungah zong hong piang ding ahih manin, ka pil mahmah manin bang phattuamna ngah ka hi hiam?" ka ci a, "Bangmah ngah kei ing, themkhat zong ngah kei ing," ci-in ka kidawng hi.\nMihaite a kiphawkphawk loh mah bangin, mipilte zong kiphawkphawk tuanlo a, mailam hunah i vekpi-in hong kimangngilh lel ding ahi hi. A pil a hai-in, i vekpi-in i si ding hi.\nTua ahih ciangin hih leitunga sepna khempeuh in lungkhamna cihloh hong piaktheih dang bangmah omlo ahih manin, hih leitunga hinna pen kei-a dingin a kimanna bangmah omlo hi. A mawknapi, huih hawmguak bang bek hi lel hi.\nKeimah a hong laih dingpa tungah ka neih ka lam khempeuh ka nusiat ding thei ka hih manin, nakpi takin sem-a ka gimpih nate pen kei-a dingin a phattuamna omlo hi.\nKei hong laihpa pil ta leh hai ta leh, ka pilna ka siamna khempeuh zang-a ka sepsa nate luahin a ukpa hi ding hi. Hih pen a mawknapi taktak ahi hi.\nTua ahih ciangin hih leitungah nakpi takin na ka sepna ka kisik hi.\nPilna, siamna, theihna sitloin na kisem a, themkhat zong a gimpih hetlo mi khat-a dingin nusiat ding hi zenzen hi. Hih thu a man hetlo, a mawknapi taktak ahi hi.\nMi khat in hih leitungah lunghimawhin thatang sanin na a sepna-ah bang phattuamna ngah ahi hiam?\nSepna bawlna khempeuhah lungkhamna leh sinkhamna bekbek hi a, zan nangawnin a ihmut mawhpih hi. Hih pen a mawknapi taktak ahi hi.\nMihing khat in a nasepna thamanin an ne tui dawnin nuamsa-in a om sangin a hoihzaw bangmah dang omlo hi. Ahi zongin tua nangawn zong, Pasian hang ahihna ka phawk hi.\nPasian kihel loin kua in an ne-in nuamsa thei ding ahi hiam?\nPasian in amah a lungdamsakte tungah pilna, theihna, leh lungdamna pia a, ahi zongin a hehpihhuai mimawhte ahih leh a sep bek sisakin, amau thalawhsa khempeuh amah a lungdamsakte tungah a piaksak hi. Hih pen a mawknapi taktak, huihpi nungdelh bang bek ahi hi.\nTedim Lai Siangtho / Laibu: Thuhilhna 2


url: =Tulaai Leitung Thuthang Tuamtuam Updates June 15, 2015 :: ZOMI DAILY\nTulaai Leitung Thuthang Tuamtuam Updates June 15, 2015\nposted on 16 June 2015 at 12:06 am Lomkholna: Khawmpau, Myanmar, News, World, Zomi\n· US gamten adeih valval uh Libya gamsung a kiphual Al-Qaeda migilo Makaaipi Mokhtar Belmothkar June 14,15 zantha paai Gaalvanleeng tawh abenna pan Libya gam nisuahna lam ah gozo taktak ta ci in US Gaalkaap ten taangkokhia uhi. Hih mihing peen Algeria gam Gas phualpi khat 2013 kum in Al-Qaeda ten sim in US gammi 2 tawh mi 37 si in 800 aliamna ah makaaipi inpang ahihman in US State Department ten amanzo peuhpeh $5million piading a ataangko niloh khat uh ahhi.CNN\n· Afghanistan gam sallam ah Ashkhamish District Governor Hamidullah Haqjo Takhar Province sung akhualzin na ah June 14, 2015 ni in Taliban ten bomb nasiah in amawtaw in asikkhak laaitak puakkham ahihman in anungzui minih tawh sipah uhi.VOA\n· North Korea gam ten anaaikaapna Thautang KN-01 namte thum June 14, 2015 ni in lawn uha, Kilometer 100 aleenkhit ciang Janpan tuipi sung ah kia hi ci in South Korea Defense Minister pan genkhia hi. June ni 9 ni inzong tuisungtum tembaw pan agamla kaapna thautang 3 lawnkhia uha, aveeng apaam teng uh to kawikawi uhhi.BBC\n· Florida Governor luui Bush Innkuan sungpan President seemding a mipi lam et mahmah khat ahi Jeb Bush ( John Ellis Bush ) in 2016 US President kademding ci in June 14, 2015 ni in Miami pan taangkokhia hi. Amah peen George W Bush I tapa hi a President lui W Bush I laaizom zong ahihi. Anuntaakna atamzaw Politics tawhbuai a, University Of Texas pan American Latin Affair tawh sangzo hi. 1999-2007 sung Florida Governor seem a, mipi deih leh pahtaak mahmah khat zong ahihi.2016 kum US President demding Republican Party pan a 11 na ahihi. CNN\n· US ten gaalvan hoih nono leh gaalkaap pawlkhat Europe gam leh Baltic States ah koiding in geelna nei uha, Defense Secretary Ash Carter leh President Obama I thukimna bek ngaaklaai ci in June 14, 2015 ni in pulaakkhia uhhi. Azenzen in Ash Carter leh Obama in thukimna apiak aleh Galdona Mawtaw hoihte, Tanks te, Thauvui thautang hoih nono leh Gaalkaap 5,000 koihding uhhi. Poland gamsung ah ongkoih theihnading un US tawh kakikup laaitak uhhi ci in Poland Defense Minister Tomasz in June 14, 2015 ni in genkhia hi. Hih peen Russia ginna hi a Gaalpi thumna ginna zong ahihi. BBC\n· Kenya gam leh Somali gamgi a om Kenya gaalkaap phualpi al-Shabab migilo ten June 14, 2015 ni in sim uha, langnih kikap tuahna pan al-Shabab migilo 11 si in Kenya gaalkaap 3 si in Kenya gam thunei te in taangkokhia uhhi.VOA\nPrevious: Paunak leh a khiatna – 6\nNext: Rev. Dr. David Suum tangthu tomno


url: =Sihkohna leh Dahpihna: Pa Cin Sian Tuang (kum 35), Phaiza :: ZOMI DAILY\nSihkohna leh Dahpihna: Pa Cin Sian Tuang (kum 35), Phaiza\nposted on 5 January 2017 at 7:54 am Lomkholna: Dahpihna, News, Zomi\nHongnusia Pa Cin Sian Tuang pen Malaysia, Kuala Lumpur aom laitak Pa Khup (Nang Za Khup) leh Nu Lun (Cing Deih Lun) te tapa neupen ahihi. Malaysia ah atamzaw in theihding in KL leh Tedim, Kawlpi sumkhakna Pa Khup ii tapa ahihi. Khamkhualui pen Tedim Myone sung aom Phaiza hi a, hong zinkhiatma un Tedim ah teengzaw uhhi. ZD Sawltak #zomidaily\nSihkohna leh Dahpihna: Pa Cin Sian Tuang (kum 35)\nDC Area gamhuam, Maryland State, Baltimore khua aa ateeng Pa Cin Sian Tuang (@Sut Lam Pum) (Kum 35) [Nu Cing Deih Lian ii Pasal, Lia Khup Sian Lun ii pianna Pa] in tuni zingsang lam (nitak alupna pan zingsang tho nawnlo) in hong nusia ahih manin Zomi Innkuan DC Area (Zomi DCA) pan kidahpih mahmah hi.\nPa Tuang pen EBC-DC pawlpi member khat hi aa, EBC pawlpi kem Sia Pau No ii naupa zong ahi hi. Tua bek thamlo in Pa Tuang pen Zomi DCA member kician khat leh ZIUSA Genvai member khat zong ahi hi. Topan adah akap khempeuh hehnepna hong pia ta hen.\nRelated: Malaysia KL Airport ah Saihapaak RM7.2 Million manneiding kiman ~ ZD\nZomi Innkuan DCA\nTutpih nang mun:\n1031 Maiden choice Lane, APT-5\nPrevious: Kingaklah lua kha zel ~ T. Sawmlian\nNext: Myanmar kumpi in Rohingya Muslim satte manta ~ TK Lian\nIh Nuntakna nuam ihsaktheih nading in bangki samhiam?\nKum 13 aphak akipan apano in buan athuak numeino naupaai ta ~ ZD\nA gualzote tot lampi, Na gualzo nuam hiam?


url: =France te’n tunglam panin Al-Qaeda tawh kipawlte makai that ung ci ~ TK Lian :: ZOMI DAILY\nposted on 29 November 2016 at 4:32 pm Lomkholna: France, News, Thangkhanlian, World\nNov. 29, 2016: US ten nihvei thumvei bang tuithe vangleng tawh that hung a cih uh uh North Africa gam-a al-Qaeda makai lian Algeria mi Mokhtar Belmokhtar kici Franch ten tung lam panin a kapna uh-ah that uh hi ci-in US ulian ten zanin pulak leuleu uh hi. US ulian min gen loh khatin AFP news agencyte kiangah US intelligencete’ huhna France ten Mokhtar Belmokhtar kaplum uh ci hi hi ci-in Wall Street Journal in suaksak hi.\nBelmokhtar pen al-Qaeda tawh a kipawl France gam-a al-Murabitoun jihadist group kicite makai hi a, a beisa in kithat hi kici mun mahmah hi. Tu-in hih US ulian min gen lohin tutung bel hih mit khat bek a neipa kithat takpi ta hi ci-in AFPte kiangah gen hi. Mokhtar Belmokhtar in Europe mite galmat in nei in, sum tampipi ngen in, sum tawh kitankhiasak zel hi.\nBelmokhtar pen 2013 in Algeria gam-a In Amenas gas plant kisuahna ah galmat 38 kithahna ah kigolh hi ci-in kingawh a, tua khit nung “most wanted men” kicite lakah kihel hi. Tu kum in zong ama makaih Murabitoun jihadist group kici ten Burkina Faso gamah mi 20 na that uh a, sihna tuakte a tam zaw pen gamdangmi ahi hi. Belmokhtar Libya gamah a lut khit nung Libya gamah buaina nakpi takin kibehlap hi kici hi.\nUS ten kum 44 mi Belmohktar thahna dingin a lutang man ding $5 uh a, Belmohktar pen Khaled Abu al-Abbas Brigade (“Signatories in Blood” zong a kcite) kaikaipipa hi zaw hi ci hi.\nRelated: Philippines aom US Embassy mai ah Bomb khat kimu in ki puakkhamsak\nNung kum May kha-in al-Murabitoun ten ISte tawh kipawl hi hi ung ci-in ISte ukna a thumanna/cihtakna uh (allegiance) na pulak uh a, ahih hangin al-Qaedate tawh kipawl veve uh hi. Belmokhtar kum 19 bek a phakin 1991 kumin Afghanistan ah mujahideen rebelste tawh kipawl in Russiate na do hi. AFP/ Thang Khan Lian\nPrevious: Brazil Football Team te tuanna vanleng kia, mi tampi si\nNext: Kawlgam 28 November 2016 nikhatsung tawntung gal kisimna thute


url: = tomahawk griner hammer mill canana<\nHome >> tomahawk griner hammer mill canana\ntomahawk griner equipment invest - geosynsummit hazamag moto roller mill pakistan paver tomahawk griner hammer mill canana 2 Power looms 2/2 Sivasubramania Mill Road Chinniampalayam Coimbatore641 062, tomahawk griner hammer mill equipment invest - ecoopeu. Full text of "History of the Cherokee Indians and their legends and , After the soldiers ...\n· Heavy Duty Hammer Mill,wood chipper,biomass crusher ... This Heavy Duty Hammer Mill can crush any Biomass raw material of 30 mm size to output size of 3mm to 8 mm as per required by clients to ...\n· A working WW Grinder Shredder. It is more of a hammer mill to grind up material for composting. The teeth are blunt and rectangular. It can grind up branches, but it's a bumpy ride and not the ...\nTomahawk Griner Equipment Invest. Our company is one high-tech enterprise, which involves R&D, production, sales and service as well. In the past 30 years, we devote to producing mining equipments, sand making machines and industrial grinding mills, offering expressway, rail way and water conservancy projects the solution of making high grade ...\nPrevious : Jig ragging hematite\nNext : wet sanding machine for marble


url: =Union Peace Conference (21st Panglong) Muakna Melbourne-ah :: ZOMI DAILY\nposted on 27 August 2016 at 10:34 pm Lomkholna: Australia, News, Zokhai, Zomi\nKawlgam-ah akibawlding Union Peace Conference (21st Century Panglong) Muakna Melbourne, Croydon North-ah Nuamtak-in kizo thei-hi.\nGeelkholh hun tomlua mahmah ahihman-in mimal phone-leh official mail-tawh zotzawh kineilo pipi-mah, “Kei hong kisam kei-e” ci hetlo-in, Zomi hihna tawisaang nading, namdang lak-ah Zomi akilangh saknuam ngiat Zomi laaizom hihzahtak kipai ahihman-in naakpi-in angtanhuai-in, “Zomi Hihna Angtanpihte” hi taktak hihang.\nZomi Association Australia Inc (ZAA)’ Phalna leh Lungkimpihna-tawh hih khawmpi’ ading-a mapanna Event Manager min-tawh mimal kimciat tung-ah naakpi lungdamna kahong taangko-hi.\nZaan nitaak-a kipan tunitaak ciangdong thatang leh hun manpha itsiit hetlo-a hong gamtaang zialzial Zomi Nungaak Tangvaal khempeuh tung-ah naakpi-in lungdam-a, “Zomi’ Maailam (Future of Zomi)” ahihlam-uh kilangh mahmah ahihman-in kikhamuang mahmah-hi.\nMipi maai-ah MC sepna, Statement simkhiatna, Laamlahna leh anvaakna khempeuh piicing leh etlawm tak-in I-masuan ciatciat-ah pang diamdiam thei I-hih man-in I’ minam mahmah minphatna lianpi ahihi. Mite’ lak-ahzong naakpi-in kilawm-in minhoih kingah-hi.\nAtuam vilvel-in itna leh neekngaihna-tawh ankuang (Sataangciim) hongluui Zodamtui-inzong Zomite acingh, apiakhia, zindosiam I-hihna mitmut leh neektheih-in hong sepkhiat man-uh’n Zomi-in minam thupite ahihlam naakpi-in kilangh sak-a ki-angtang mahmah-hi.\nZomi I’ pate-zong “Kiteeksak” selo-in hong-uap man-uh’n Zomite thukhual tak-a mipi lak-ah akihel nampite I-hihna naakpi-in hong kilangh sak-a, khangnote-zong khamuanna naakpi-in hongguan-hi. Pate nute-in sawtpi hong dampih henla, namdang lak-ah Zomi khangthakte’ khamuan nading tha hongpia zoden ding-in Pasian-in thupha hongpiak sakding inzong thupha I-puak dinghi.\nOrganising Committee buppi-in hong deihsakna-tawh kituak-in hunpi-sung sumdonna kinei-a, NLD (LA) te’ neih thungkuah leh puante kizuak-in hih munnih pan-a akingah sum khempeuh “Chin State-a Dongtuakte Huhna” ading-in kei’ tung-ah hong piakhia uhhi. Tua ahihman-in ZAA Makaaite-in Kimuhkhopna honggeel ding-a, amau’ khensatna tungtawn-in kikhaak dinghi.\nKiginhun tomlua ahihman-in leh biakna pawlpi vaai tuamtuam-tawh tuni khawmpi hongsiim theilote-zong uutlo, kinlo, awlmawhlo cihlam hilo-in, akikheel theilo sawtpi pek-a kipsak khitsa vaaite’ ziak ahihman-in naakpi-in kitelsiam pihhi.\nPrevious: Australia, Melbourne ah 21st Century Pinlong muakna leh lungkimna pawi kibawl\nNext: Philippines kumpi leh Maoist te makaih Rebels te’n Ceasefire neihding thukimna nei\nchin state ci1 kei vo,zomi ci un,chin te chin ki ci,zomi te zomi ki ci nuam lo,chin zomi,ki ci bang hiam na lung hi mawh uh.zomi ci ta un.


url: =Guitar pumtung mun tuamtuam te (Anatomy of Guitar) :: ZOMI DAILY\nGuitar pumtung mun tuamtuam te (Anatomy of Guitar)\nposted on 19 May 2018 at 3:46 pm Lomkholna: Article, Pautunthang\nGuitar pen tumging namkhat ahi hi. Guitar cih kammal pen Persian pau upa ‘chartar’ pana hong piangkhia ahi hi. Nam tampi om mahleh a taangpi in; Acoustic Guitar, Semi Acoustic Guitar, Classical & Flamenco Guitar leh Electric Guitar in kikhen thei hi. Hih teng khempeuh lakah Acoustic guitar kilimzat pen hi. Guitar pen Egypt leh Mesopotamia gam pan a kibawl masa dan hihtuak hi. A bawl tungun tuhuna Guitar te tawh a meel bel kibang lo hi.\nA ciil-in gui thum nei in kibawl masa a, tua pan gui nga nei kibawl kik hi. Tuhuna Guitar te tawh kibang gui guk nei pen kum 1832 in George Louis Panormo in na bawl masa hi. Tua khit kum 1859 in Spanish te Antonio Torres Jurado in bawlkik hi. Tua manin Spanish Guitar zong kici hi. A lian (Jumbo), a laihawl (medium) leh a neu (parlour) om hi. A meel zong a pum (full body) leh a geek (cut away) om hi.\nZomi ten Guitar i zatna sawt simta himahleh a parts tuam tuamte ki thei kim khollo thei hi. Hih Guitar parts mangpau- tawh ki minvawh te theih ding hoih hi. Acoustic guitar parts tuam tuamte gen dih ni. Guitar pen a lu (head), a ngawng (neck) leh a pumpi (body) danin khenpi thum in kikhen masa hi. A lu (head) a parts tuam tuam te gen masa ni. A tung lam pan pan suk leeng; a lu lam hua a bilbawk teng pen ‘headstock’ zong kici hi. Guitar gui a kawlsakna leh a kigaak sakna a tomin guitar gui heekna pen ‘tuning pegs’ kici hi.Hih pen ‘tuning keys’ zong kici hi. Hih tawh a kipeh guitar gui kivialhna siik pen ‘machine head’ kici hi. Tua khitciang guitar gui kingakna khat om a tua pen ‘nut’ kici hi.\nA ngawng (neck) a part tuam tuam te enkik leeng; a ngawng khen tuam tuam in kikhen suk a, tuate ‘fret’ kici hi. A taangpi in acoustic guitar ah fret 12 kiim om hi. Fret kikhenna line khat leh khat kikaal om khempeuh pen ‘fretboard’ kici hi. Veilam khutme te tawh a ki meekna mun ahihmanin ‘finger board’ zong kici hi. Fret a bangzahna hiam cih a kitheih nangin ciaptehna ‘position markers’ om hi. Hih pen ‘inlays’ zong kici hi. A taangpi in fret thumna, ngana, sagihna, kuana leh sawm leh nihna ah ciaptehna kikoih hi.\nA pumpi (body) ah bang parts teng om hiam cih en leu leu leeng; kuahawm khat a om pen ‘sound hole’ kici hi. Tua sound hole nuai lian ah plectrum in guitar kawm a hiat siat loh nangin a dalna khat om a ‘plectrum guard’ kici hi. Hih pen ‘scratch plate’ zong kici hi. Guitar gui kiphumna pen ‘bridge’ kici hi. Tua bridge tunga a dona khat om pen ‘saddle’ kici hi.\nGuitar zang kiphumna kilhna pen ‘bridge pin’ kici hi. Bridge pan a nuaisiah lam teng ‘sound board’ kici hi. Guitar pang pen ‘side’ kici hi. A kuahna khau kibulhna guitar body leh neck kizopna kiim a om pen ‘strap peg’ kici hi. A taw lama khat a om kik pen end pin kici hi. Guitar body a geekna mun san pen ‘waist’ kici hi. Sound hole kiim limtaka kizem teng pen ‘rosette’ kici hi.\nGuitar guite ‘string’ kici hi. Guitar a tamzaw gui guk nei hi a, bass Guitar ten bel gui nga aihkeh zang li nei uh hi. Classical leh Falemco guitar te ah nylon string kizang hi. Acoustic guitar te ah bel steel string kizang hi.A gui neu pen pan a gui lian pen lam manawh in kisim hi. A gui neu pen E, a nihna B, a thumna-G, a lina-D, a ngna-A leh a gukna-E string kici hi. Gui khatna pen high-E(E-sang) kici a a gui gukna pen low-E(E-niam) kici hi. Eat Apples Daily, Go to Bed Early cih tawh awlsam takin kiciamteh suk thei hi. Pau Tun Thang\nPrevious: Najib innsung aom vangil kepna Steel Safe kihong theita\nNext: US Glenpool ah hongnusia Pi Niang Do Man sihkohna leh sihvui hunding zaksakna


url: =Marcos Lopes (lopes5322) on Pinterest\nHorse FencePasture FencingDiy Horse FencingMini Horse BarnGoat FenceSmall Horse BarnsHorse PaddockMini BarnHorse Barn PlansHorse FarmsMint BedroomsLaying HensHorse BarnsHorse CareGarden IdeasIron DoorsWooden FenceYard ArtBoxingCity FarmHorse StablesWorkout IdeasAndalusian HorsePetsWestern Horse RidingHorse FencingForward\nWalk in fence. This way you don't have to unlatch the gate every time, but your livestock stay in. Would work with horses, cattle.maybe not with goats\nLagoa ArtificialLagosIslandsBakery ShopsPiscesGood IdeasLandscapingGardeningBathroomsPondsPoolsCowlsBooksForward\nBoathouseGarden DesignNaturalSearchingOutdoor LivingNatural Swimming PoolsProjectsDreamsGardenBakery ShopsGiftGood IdeasNiceFutureOutdoor LifeSearchYard DesignThe Great OutdoorsOutdoorsNatureAu NaturalForward\nEcosys | Lagos Ornamentais\nSwimming Pool PondNatural Swimming PoolsPool WaterPool SpaNatural PondLuxury PoolsPond IdeasDream PoolsDipBakery ShopsGood IdeasPlantation HousesPlay AreasGardeningNatural StylesPondsCountry HomesNicePlantsNatural PoolsBooksSwimming Pool WaterForward\nPiscina Natural Semiformal


url: =A tamzaw thukimna ~ Lian Tuang :: ZOMI DAILY\nposted on 11 July 2020 at 11:30 am Lomkholna: Article, Liantuang, Politics\n1) Nung kha (June) beikuan lam in kawlpi mun khat ah nitak nai 3:30pm pawlin ta 4 nei papi khat cycle tuahsia hi. A dek lam tat kha ahih manin khua phawk nawn loin zato kipuak pah hi.\nZatote in hoih takin a vel dikdek khit ciangin siavuan a lianpen pa in a khuak sungah si tam kizellua khin ta hi. Kibawl theih ding tampi om nawn kei. Tawl khat sung ngak kul in teh, a zenzen in a damkik phial leh zong cidam ngeina bang ahihkik nading lampi tawm mahmah hi, ahi zongin nuntakna pen Pasian khut sungah om hi ci in cina pa zi le a sanggamte kiang gen kik hi.\nCina pa sanggamte zong lungkim zo loin Yangon Mandalay pai suk leh a lem zo lai diam ci veve uhi. Siavuan pa in na pai nop uhleh pai theih mah hi. Tua lamah zato van le siavuan siamah kicing zaw mah hi. Ahi zongin tu le tu in a ci sa in a si khang lailai ahih manin hih bang pi in na pai uhleh lamkalah buai thei ding hi. Ahi zongin na pai sawm uhleh lai kong at sak ding hi cih teng tawh dawngkik hi.\nSiavuanpi pa in tha pia lua lo ahih manin Yangon Mandalay lam pai nawn loin kawlpi ah a hi thei bangin kibawl dingin khentat uhi. Mel theih ulenau hau mahmah ahih manun zato ah kiveh ziahziah hi.\n2) I gen nop pen hih pan a kipan thu khat ahi hi.\nCina veh pawl khat pen cina veh bek hi loin thu gen nuam mahmah zong om leuleu hi. Thu gen cih sangin sawlna le ngaihsut piakna bekbek hi zaw hi. Bang hang Yangon Mandalay paipih lo na hi uh hiam. Ko zong ka pa uh/ ka u uh/ ka nau u/ ka pu uh…., hih dan hi in khanglam ka paipih uh leh damkik pah hi, sum zong tampi bei lo hi cih dan vive ahi hi. Amah it taktak lo na hi uh hiam ci in a to bawl nangawn om lai hi.\nHih bangin cina veh a tamzaw in a gengen banah zato lam a nasem pawlkhat nangawn in zong tua bang gen thei zel lai ahih manin inntek nu zong lunghiang sak zo mahmah hi. Ni nih ni thum a sawt ciangin inntek nu in siavuanpi pa thu sangin kimlepamte thu gen lam ah a lungsim pukzaw pianta ahih manin sum leitawi in Mandalay paipih suk uhi.\nKimlepamte tawsawnna hangin cina pen Mandalay paipih uhi. Siavuanpi pa deihsakna le ngaihsutna tawh kipuak hi masa lo hi. Cina pen kawlpi siavuanpi pa cih mah bangin damsiang zo tuan loin ciahpih kik uhi. A thu pen hih ciang ci phot ni.\n3) Cina veh thugensiam pawlkhatte kampauna hangin inntek nu in sumlepai, thalengal tampi suplawh in leiba tampi neihlawh tawh kibang ka sa mahmah hi.\nTua ahih manin vai khat peuhpeuh a om ciangin\n1) Tua vai tawh kisai a thei a siamte thu dong ding, amau ngaihsutna thupi lak ding.\n2) Tua vai tawh kisai ah ong kidong ahih keileh kamtam paulo ding.\n3) Tua vai tawh kisia a tamzaw thukimna cih lanlan sangin tua thu a theite ngaihsutna le thukimna bang dan hiam cih tel khit ciangin khentatna nei pan ding.\n4) Vai khat peuhpeuh ah thuman pen thutang pen cih pen i deih pen ahih hangin thuhoih pen thulemtang pen cih dan khat zong a kisap mahmah hun om thei zel leh kilawm ka sa hi.\nGam vai minam vai biakna vai pawlpi vai kipawlna vai,…, vai tuamtuam tampite ah zong khentatna kalsuanna ngaihsutna khat peuh i neih ciangin a tunga zato kahte dan pianin I gamtat hun a omzel kha tam maw ka cici hi. Lian Tuang\nPrevious: Zomite ki makaih zia etcianna ~ Rev. Dr. Pau Khan En\nNext: Withdrawal from Amyotha Hluttaw Candidate ~ Peter Suante\nPate’ tungah laikhak\nPu Thang hong nusiatna hangin Dahna pulaakna – Mangpha Pu Thang\nLondon Oxford University pan ZCD te hong kikan


url: =SINAI MA-IN THUKHUN SAWM OM ZO - Zomi Adventist Innkuan\nPasian deih nunzia lah telna ahi thupiak sawm pen a laimal in a ki lahkhiat Sinai ma in om zo hi. Gam khat in gam uk nading thukhun a nei bag mah in , van pan’ lei mi dongah piangsakna te lampi ding in thupiak sawm in misiangtho te khuavak lam hilh hog suak toto hi ( Pian 26:5. cf. 4:3 ). Thukham pen lai in ngah kha nai lo kha dig a, ahih hag in lungsung ah khentel theihna nei uh hi. “Thukham thei na hih manun Pasian deihnate na thei uh a, aman leh aman lo na khenthei uh hi” ( Rom 2:18).\nLam dang ka sak mahmah pen Pasian thukham nialna ahihi. Pasian thukham a bei sak peuh mah in mawhna a bei sak hi a, gam ukna thukhun a do tapong ahihi.\n1. Keimah longal Pasian dang nei lo dig\n( Pai 20:3- Pian 1:1,31:30,53).\n2. Milim bawl lo, bia lo ding\n( Pai 20:4- Pian 31:19,30-36,35:2,4).\n3. Pasian min zangkhai lo ding\n( Pai 20:7- Pian 24:3,4,25:33-34,27:20,\n4. Sabbath ni a siangtho a zat ding phawk ding\n( Ex. 20:8- Gen 2:2-3, Heb 4:9-10).\n5. Nu leh Pa zahtak ding\n( Ex 20:12- Gen 31:14-15).\n6. Mi that lo ding\n( Ex 20:13- Gen 4:8-14,37:27 ).\n7. Mizi mita twh mawh lo ding\n( Ex 20:14- Gen 34:1-2,38:15-30,37:7-12,49:4)\n8. Na gu lo ding\n( Pai 20:15- Pian 31:30,40:15,44:8).\n9. A maan lo teci pang lo ding\n( Pai 20:16- Pian 8:21-22,9:1-17).\n10. Mi haza lo ding\n(Pai 20:17- Pian 12:10-20,20:1-18,34:1,2,17,39:7-12 ).\nHih te khinkhai siam peuh leng Piancil sungah thupiak sawm om zo cih i mu tel ding hi.\nDr. Martin Luther: Pasian in Sabbath ni thupha pia in amah tektek in siangtho sak hi. Pasian deihna pen Sabbath thukham om lai a zat dingin thu apiak ahihi. Pasian deihna in ni sagih Sabbath ni-in ama thu i ngen ding hog deih hi . (✿ Commentary on Gennesis,vol.1,pp.138-140).\n” Eden huan ah Sabbath ki zangh hi. Tua hun panin Sabbath a ki zangh suak ahihi. Thukham No. 4 na pen “Phawk in” (Remember ) cih twh ki pan hi. Hih pen Sinai ah Pasian in a khut twh suangpek nih tungah thukham a ngelh ma-in Sabbath om khin ahihna lahna ahihi.” (✿ D.L.Moody, Weighed and Wanting ( Fleming H. Revell Co.: New York), 47, 480).\nLaisim mimal kim khuavak a mu tel siam ding in Honpa in thupha hog pia ciat ta hen.\nPrev post Babylon Mawhna 10te\nNext post KALSUAN ZIA LAMMAN NEIHNA DIG THUSIM ( PART I )


url: =Hong Bye-bye ke’n ~ T. Sawm Lian :: ZOMI DAILY\nHong Bye-bye ke’n ~ T. Sawm Lian\nposted on 29 July 2016 at 3:30 am Lomkholna: Article, Sawmlian\nZuu tam lua mahmah ahih manin tua khua sunga teeng mi li in a hoihlohna thu phawk mahmah uh hi. Zuu tawh a kidiah a khuapihte gamtatdan uh hoihsa lo mahmah uh ahih manin bangci bangin hih zu – kihuatna a piangsak, kitawtna a piangsak, innkuang siatna a tun, leh khat le khat kimudahsak pen beisak thei ding hiam??? cih pen ngaihsutpi in nei uh hi.\nAmau hih theihna ciangiangah sem tekin, kitheihpih khol lo napi a nasepna uh phatuam mahmah hi.\nA Khat pa in, mipi paikhopna-ah thugenna leh hanthawtna tawh Zuu hoihlohzia leh tua khua khantoh theihlohna ahihna thu genin, innkuan kisiatna bulpi ahihna thu paikhopna munte panin gen a, amah mahmah in zong sanginn khawngah mipi samkhawmin, a pai sunsunte kiangah a phatuamngaihna, khua khatoh nading thu leh khua khantoh nadinga kipawlkhopna khat a kisapna thu genpihpih zel hi. Tua banah khua dang pana tua khuaa Zuu lei dinga pai khuadang miliante tawh a kitotna hangin thong bang taang zawzen hi. A Nihna pa in, mi innah lutin, tua a paina inn sunga mi khat le nih kiangah zuu hoihloh zia, innkuan leh minam siatna, khua khatoh theihloha ahihna thu gengen hi.\nA Thumna pa leuleu in, Zuu pen Pawlpi in a deihloh ahihna thu hilh hi. “Sawltak Paul in zong Timoti kiangah Zuu tawmtawm dawn dingin hilh hi” ci-a mite in zuu nek zong Lai Siantho in a phalna thu a gen hangin, amau khua zuu nek dan pen tawmtawmin ne lo uh ahih manin ahoih lo tuamtuam piangsak ahihna thu phatuamngai takin hilh zelzel hi. Pawlpi tungtawnin tua khua a susia zuu pen do a, khua khantoh nading, innkuan khantoh nadingin bangci bangin hih ding hiam? cih leh, tua bang khua khantoh nadingin kipawlkhopna a kisapna thu gen zel hi. A Lina pa in, zuu cih khawng eima innkuan tekin a hoihlohna thu theiin, tua panin bangci kikep ding hiam? cih eima innkuan tek kihilhin, a zang lo dingin hanciam leng hoih ding hi.. ciiin amau innkuanah panla mahmah hi.\nTua bang mi lite in a khua ading a Zuu hoihlohna thu hong gengen uh ciangin, tua khuate zong hong khanglo in, Satan vanzat, kideidanna, kihuatna, kithutuaklohna, kituambawlna a piangsak Zuu pen kipawlna hoihtak bawla, tua tungtawnin do sawm uh a, tua bangin kithutuakin do thei le uh zo ding a, a khua uh khangto ding hi, cih hong phawk uh hi.\nTua bang ngaihsutna tawh kipawlna khat, tua khusung a veng tuamtuam khantoh nading hong phuankhia uh hi. Tua kipawlna in makaite omna veng bek hi loin, tua khuasung buppi phattuam nading leh a hoih lo zuu bangci do zawh ding cih ngaihsutna nei uh hi. Tua banga a sepna uh hangin amau a sem mite in phattuamna ngah ding lamen lo uh a, a mau khuabupin a phattuam nading thei uh ahih manin lawp takin sem pah uh hi. Tua bang a phuatkhiat uh ciangin, tua kipawlna hong pian theihna mi lite hong kihel lo mawk hi!! Ahih hangin tua milite ngaihsutna hong kituak lo leuleu a….\nA Khatna pa in lungdamna tawh hih bang ngaihsutna nei hi. “A hoihlohna ka gengen, kihuatna, kipumkhatlohna, khantoh theihlohna leh hong susia pipen, ZUU do dinga kipawlna om a, tua tungtawnin hih khua in khantohna nei ding ahih manin, ka nasepna pen khawnkhong lo a, kei khaici tuh po hi. A kisapna thei a, kua’ hong sawl lohpi a ka sep pena gah mu thei ka hih manin, kipawln ah ka kihel kei zongin ka sep maban pen amaute tawh ka sem suak ding a, Pasian in hih nasem dingin seppih hoih, kipawlna hong pia a, Pasian hatna muangin ma kitun zo ding a, gualzawhna kingahin, khua khantohna om ding hi” ci hi. A nihna pa in, “Kum bangzah hiam ka sep nungin, kei’ sep banga a sem zong hi lo, kei panlak banga pan a la lote makaihna nuaiah bangci mahin ut keng. A bul pan masa ka hih manin kei kihellohna tawh Zuu pen kikham zo taktak tuan lo ding hi. Zani maha zuu hoihlohzia a phawk thakte makaihna khawng…. Kei pen nidang pek pana Zuu hoihlohna a kankan leh, zuu in mi bangci bangin siasak hiam cih a theipen leh bangci khaam zawh ding cih a theipen kihel loin, saupi tung tuan lo ding hi” cih ngaihsutna nei a, thapiak ding sangin a langlamah pang zawsop hi. A thumna pa pen a lungdam lua mahmah ahih manin, “Hihna leh tavuan tuamtuam hong kipiakloh hangin ka nasep pen a manphatna thei ka hih manin kipawlna thapia-in, a kisapna bangbangah ka huh ding hi” cih ngaihsutna nei hi. A lina pa’n zong lungdam veve napi, a lungdamna kim lo a, a khatna pa kihelloh pen na nasakpih mahmah a, taute tuate a kihel hiam? Tuate e leee….., Zuu hoihlohna a pulakna hang leh khua khantohna deihna hanga thongkia pa e le….. Tua vengte tam lua etc. cih bangin a kihel ding a hoih a sakte min khong genkhia hi.\nAmau teng li pen a taktakin a bul a pan leh tua KHUA KHANTOH NADING PAWL a kiphuh theih nadinga nasem masa leh makai taktak na hizaw uh a, hihna leh kimai-etna cih bang a deih masa lo uh hi. Amau hanga kipawlna kician a dinkhiat manin lungdam uh hi…. khat simloh.\nTua kipawlna in panla ciauciau pan a, bangci sem zel uh hiam cih ka theih ma-in ka lusukna panin khanglo in ka mangsunga thupiangte ngaihsun kawmin ka computer a la ka saksak, Staven Vocal Band-te live show a naupangte in “Pi aw na niik tui in tai, delh kengkeng aw pi aw e, delh aw pi, delh aw pi,” a cih laitak mu kha ka hih manin ka mang zong phawk nawn loin tua la ka ngai a, tua zomah Hong bye bye ken cih la ka ngai kik a…. tua la thu-ah…. “Ngaih aw, phaiphuleng bang na siang kong leng, zawngtah bang ong kitahin kei siangah, Sekkhum bangin ka khum lo zong, teengkol bangin hong kol nuam veng e ngaih” cih leh a sakkik-ah…. “Nang ngaiin buh-albang albang dah ing. Khuaimu bang hong mu nuam veng e, belpuansia bang sia mah leng zong, khuangbai bangin hong bye bye ken maw ngaih…” cih peuh ngai-in ka nuih hong suak a, a la thu ka nuihsan hangin, hih bang la cih tha dah, hih sanga hoih lozaw zong a phuak thei lo leh, utut a ciakciak khat ka hihna thu ka phawk hi.….\nPrevious: Windows Computer ah “Run Command” zatdanding ~ ZD\nNext: Khawlmun Nuam ~ Suan Lian Mung\nLungnopna koi-ah om hiam? Hong hilh un


url: =10 Pound Pledge - Facebook Page Review - LikeAlyzer\nReview of 10 Pound Pledge\nPagename: 10 Pound Pledge [Visit]\n21990 3M Food Safety Brasil 48\n21991 10 Pound Pledge 48\n21992 #maicih 47\nTop 5 Posts by 10 Pound Pledge\n2014-06-22 Check out the #10ppTeam in today's Observer. #10poundpledge #outdoyou 2 0 0\n2014-06-22 Today is the start of #10PPSugarFreeSundays. 10 Pound Pledge is... 1 0 0\n2014-06-22 Here is a sneak peak at some the goodness from the book. To get a full... 1 0 0\n2014-06-17 @trueblizzard in Trinidad shares day 2 of her #10PoundPledgeJourney... 1 0 0


url: =Ka muhpak US Gamthu pawlkhat – 55 :: ZOMI DAILY\nposted on 20 November 2015 at 8:00 am Lomkholna: Article, Awnzapau, Theihhuai\nMi Dam Lo, Mi Bang Lote A Khoi Dan\nLeitungah mihing pian lim a kipan, a piang khempeuh pil kim lo, lian kim lo, hau kim lo ahih mah bangin ih meel ih sa zong khat leh khat kibang cih om lo in a tuam vive in ih piang hi. Mihing ngeina bang a, a piang ih om mah bangin lungsim cidam lo pumpi cidam lo leh pumpi tung a kisamteng khut kim lo khe kim lo ahih kei leh a val a apiang zong ki-om hi.\nZi nei ta neisate bang in ih theih tek dingah, ta ih neih sial in ih ta pen a ngeina mah bang a val a kisam om lo in hong suak hong piangkhia buang tam maw.. ci in tua mahmah kilung himawh masa pen hi. Kithupi ngaihsut penpen hi. Pil ta leh pil ta kei leh hoih ta leh poi ta leh ih it ih ngaih ih zi tawh ih si leh sa a piang ta khempeuh ih it pha mahmah hi. A cidam lo a poi cih khawng pen hehpi huai kisa-in ki-it zaw kankan bang hi zaw lai ding hi.\nAhi zongin kim leh paam in ki-itpih thei khol lo banah a sawtsawt ciangin kimanna nei lo suak a, anne bek leh a kim a paam buaisak bek a suah ciangin, kidon kikep ding kingaihsun lo in na dang bang hi leh buak ding paih ding bek mah in a ki-ngaihsut hun hong tungta hi. BC hun lai pek a kipan Roman Empire hun dong leh AD khit zawh pekpek dong, dongkholh kisa in a kithah gaih hun zong om hi. Pasian thu upna hong khan toh semsem ciangin mi cidamlo mi picinglo leh a poi a hai khempeuh mun phual khat ah kikoih in kituam koih hi. Ahi zongin limtakin kikem khollo in a sisi anana a, abeibei zong tam mahmah hi.\nMihing lungsim cidam lo, pumpi cidam lo, apoi a thahat lote kepna pen Pasian thu leh pianpih liangko kikimna/tanhvo (human rights) hong khantoh semsem ciangin, tu ma kum AD 1773 kum pek akipan akibawl nading zato leh a om nading innpite lamin kep ding akipan ta ahihi. A pil a cidamte mah bang a, neu bawl lo aa pi bawl ding kep dingin a vai hawm tohtohna panin, tuhun ciangin Kumpi in a sum ding budget kicing takin pia hi. Mi midam lo kepna a kul bangbangin, a honhon in ahi zongin inn khat ah nihta thumta cih bangin ahi zongin, USA gambup khua khempeuh ah om sak kawikawi hi.\nUS ah sawt vei om in sunglut semsem leng a thupitna kithei semsem hi. Mi cidam lo mi banlo cih hangin, kumpite in limbawl mahmah uh a, tu laitak aa kei nasep nate ah, mi khat ciangin inn khan khat tekah lumsak hi. A khan sungah TV, Movie Player, Cassette cih khawng a deih bangbang nei zihziah hi. Mihai cih kammal zong zang hetlo uhhi. Mihai ci in thudon lo hetlo in a pil a navakte hopih mah bangin thu genpih tangtang hi. Hai paupau phial mah ta leh, hoih takmah in thu hilh in genpih tangtang hi. Telephone bang tawh a siate khawng hopih pahpah uh a, hoihtak mahin na dawng tangtang mah uhhi.\nTua mah bangin a midam lote zong a tawp hun a khawl hun ding uh zong thei veve sam uhhi. Mi dam lote khoi dan pen state khat leh khat kibang khin lo hi. Ko omna Oklahoma leh Texas state sung teng ah ki-limbawl pha diak ci uh a, mundang State ah a honhon a inn golpi vive ah a kikoih zong om veve lai hi.\nTu ni ka lai at ciangciang kha 4 ka sepna sungah thum vei vilvel amau teng kikhop tuahna Thanksgiving, Bios 20th Anniversary leh Christmas party ka pai ngei a, akua mah peuh in zadah kei peuh le hang, ko innkuan akipan ei Zomite sang’ in mikang khuak cidam lo, lungsim dam lote’ na-ngawn tei zaw lai hi. Siate thu gen khat peuh kimang diamdiam uhhi. Thu kihilhte mang pahpah in sang thei pah lianlian uhhi. Datsian sung khawng a mikangte ih muh ngei bangin anu apa a zahtaak bawl lo danin ki-ngaihsun kha mawkmawk hi. Kawlte bek mah nu leh pa zahtakin ih tuat kha bek zen hi.\nA taktak tua bang na hi hetlo hi. Ka mi kepte un’ ama sang’ aa u zaw, pil zaw siam zawte zahtakna lungsim na vom mahmah uhhi. Mikangte kiang pan a Kawlten a na ciinh a na zuih suksuk a na etteh mahmah na hi zaw uhhi. Kawlte in mikangte kiang pan pilna a tuamtuam kiu tampi tak pan na ngah in, Kawl ngian leh mikangte ngian gawmkhawm a Kawlgam bup mi nam tuamtuamte hong ukcip na hi gige hi.\nEi Zomite pen abupi mahmah a ki-om lai hi a, abuk abek a puahpuah ding tampi tak ih nei hi. A kum za a sim ih zekai zawk lam hih leitung a ih muh theih meileeng, tembaw, mawtaw, vanleeng, galvan a tuamtuam, inn leh lo lampi leh leii lianpipite banah, ih mihing lungsim puak limlim ih kipattah dan limlim akikhai mahmah lai ahih lam tak, hih mi cidamlo mi cingtaak lote tawh ka kikholhna munte ah zong kituat thei kimu thei pah hi.\nPrevious: Cope Topa Hongpai Aphattuamna/ Khantohnate\nNext: Ka maia ding nu aw… laklawh peuhmah si e ~ Hau Za Cin


url: =SEP. 9 Mansuah Mu kik Sneha, 14 ~ MUC\nSEP. 9 Mansuah Mu kik Sneha, 14\nAdmin 10:49:00 PM Articles, MISSION NEWS\nSneha in kum 14 numei no khat hi. India gam khanglam SDA pawl sangah sangkah hi.\nKa pa pen ngabeng mi khat hi. Ka nu in inn nasem hi. Ka suahin ka nu le ka pa lungdam mahmah uh hi. Ahi zongin ka nau numei hong suah ciangin ka pa in zu dawn hong kipan hi. Nidang hong bang nawn lo hi. Kuaman a zu dawn ding khaam zo nawn lo hi. Zan hong ciah hak denin, hong ciahteh thu ompi, inn sungah kitom den hi. Tua bangin ka nu kah hi.\nKum 10 pha khin, ni khat ka nu in ka naunu tawh sang hong kha-in inn ciah kik hi. Inn a tunteh ka pa zukham ahih manin hoihtak kihopih thei lo hi. Ka nu in bangmah genlo, ka pa in ka nu kiangah a zu lei nading sum ngen hi. Ka nu in sum nei keng ci-in dawng kik hi. Ka pa hehlua mahmah, a nihun kitawng uh hi. Ka pa in ka nu vua gawp, ka nu hon ding kuamah pai lo hi. Ka pa in datsi la-in ka nu buak a, mei tawh hal hi. Ka nu mei in kanggawpin, venglepaamten zato va puak uh a, ka nu nak kat lua khin ahih manin siavuanten dam zo nawnlo dingin pulaak uh hi. Ka pa zong zato panin taisim hi. Ka nau tawh ka nu khoi-in zato ah ka om uh hi. Ni 15 khitteh ka nu in hong nusia hi. Ka nu hong nusiatna hangin ka dah mah mah uh hi. Ka pite un hong kem uh hi.\nNi khat SDA pastor khat ka pi kiangah hong hawh hi. Pastor in hong hehnem hi. Pastor in James Memorial Adventist sang ah kah dingin hong gen hi. Sangkah nading kisam khempeuh hong vaihawm sak ding hi ung, ci-in zong hong gen hi. Tua bangteng tawh Adventist Child India huhna tawh sang ka tung thei uh hi.\nHih sang panin Pasian thu ka zakcilna uh hong suak hi. Lawmlegual kithuahpih mi thak zong ka nei uh hi. A nungta Khrih thu zong ka thei uh hi. Nisim Lai Siangtho simin, thu ka ngen uh hi.\nTu-in kum 14 ka cingta hi. Tan 10 ka sin hi.Ka nau nu in kum 12 cingkhin a, Tan 8 kah hi. Topa thupha hangin ka lung dam hi. Ka nu ka pa in hong nusiat hangin Vantung Pa in hong nusia lo hi, cih ka thei uh hi. Ka boarder uh kisia mahmahta hi. Numei 100 bang om ka hih manin kicing nawn lo hi. Tu quarter Sabbath 13 sumpi in ka sangkahna boarder lambeh nadingin kizang ding hi.\nMUC in Sabbath School sumpi quarter 2na pen Valpavungh biakinn puah nadingin kipuak a, tu quarter aa pen Saihkhen biakinn puah nadingin kipuak ding hi.


url: =Germany ah Bomb puakkham, mi 1 si, 10 liam :: ZOMI DAILY\nposted on 25 July 2016 at 8:48 am Lomkholna: Germany, News, Sawltak, World\nGermany gamsung aom Ansbach City ah apuakkham khat om a, mi khat si in adang mi 10 bang liamhi cihthu Monday ni zingsangtung lamin AP News pan kiza hi. Munich’s Focus Magazine te suahsakna ah hih buaina pen Sunday nitak in apuakkham hi a, Open-air Music Festival pawipi akibawlna ii alutna kongbianggei ah ahihi cihi.\nAnsbach Police te genkhiatna ah hih apuakkham panin mikhat sipah a, apuakkhamsak zong tuapa mah hiding in ki ummawh cihi. Tuavai hangin Ansbach Police te Monday nitak 10pm pawlin kizasakpah cihzong genkhia uhhi.\nOpen-air Concert ah mi 2500 bang aom zihziah hi a, hih buaina hangin pawibawl zong ki khawlsakpah hi.\nGermany gamsung ah tunai ngongtatna gitloh gamtatna hong kinawh simpiam hi.\nSunday ni in Germany gamsung oam Reutlingen City ah Syrian Refugee khatin temta tawh numei khat dawtlum a, adang zong mi 2 liam hi. Tua adawtpa pen kum 21 gualpawl hi a, amahguak gamtatna ahihi. Kumpi thunei te’n manpah uhhi.\nNung Friday ni inzong Munich City sung aom Shopping Mall geikhat ah thautawh ki phialkapgawpna khat piang a, mi 9 in sihlawh hi. ZD Sawltak #zomidaily\nPrevious: Delhi : Leivui khuapi ~ J. Thang Lian Pau\nNext: Yangon US Embassy ah apuakkham om ahih manin ki patau mahmah


url: =Shanghai khuapi geinai ah tembaw nih kitaih, mi 32 mangcip :: ZOMI DAILY\nShanghai khuapi geinai ah tembaw nih kitaih, mi 32 mangcip\nposted on 7 January 2018 at 11:01 pm Lomkholna: China, News, Sawltak, World\nChina, Shanghai khuapi geinai ah sathaupua tembaw khatleh vanpuakna tembawkhat kitaihkha ahih manin, mi 32 mangcip cih BBC pan kiza hi. China’s East Coast ah aki taihkha hi a, sathaupua Oil Tanker sungah Iranian Oil bekbek akigawm in 136,000 Tonnes apua ahihi.\nTua apuak Iranian sathau ii amanzahpen $60 Million mannei hi a, aki taihkhak khitciangin meikuanggawp hi.\nChina’s Ministry of Transport te genna ah tua Oil Tanker tembaw tungah atuangpen akigawm in mi 32 hi a, Iranian gammi 30 leh Bangladeshi gammi 2 ci uhhi. Tuateng khempeuh avekin mangthangcip uh a, khatmahmahzong kimukik zonailo hi.\nAdang aki phutkhakpih vanpuakna Cargo Ship kici tembaw sungah nasem Crew akigawm in mi 21 atuang uh hi a, tuatepen ki honkhiathei cihi.\nIran’s Ports and Maritime Organisation panin makaikhat ahi Mohammad Rastad in agenna ahh khuahun hoihlo luamahmah in, tembaw meikuang paninzong meikhu tamlua mahmah ahih manin ahonkhia dingin akithawi Rescue Team te ii naseppen hamsa mahmah cihi.\nAbeisa in Iran gampanin sathau puakkhiatding akikhamcip hi a, abeisa 2016 January kha akipan international sanctions pen aki hongkhiapan ahihi. Tuazawh Iranian Oil Tanker te tuahsiatna lakah hihzah in ahuaisia in tuahsiatna omngei nailo hi.\nAbeisa 2016 August khasung in Singapore Strait ah Iranian Supertanker khat ki phukha in, tuahunlai in asi kuamah omlo leh huihlak aninsak Pollution cihte omlo hi.\nAhi zongin Saturday ni in thupiang ahi Shanghai tuipinawl ah tembaw akiphukha pen huaisia mahmah hi. Acimawh te ahuhding in Chinese tembaw akigawm in 8 kipaisak a, Search-and-Rescue Operation kibawl hi ci’n China’s Official Xinhua News Agency te’n pulakkhia uhhi.\nVideo: 30 feared dead in Iranian oil tanker blaze after collision with freighter off Shanghai\nSouth Korea gamte’nzong hih tuahsiatna ah cimawhte ahuhding in Coastguard Ship kici tembaw khatleh Helicopter khatzong ahuhding in paisakpah uhhi.\nHih sathaupua tembawpi pen Iran, Kharg Island panin South Korea, Daesan City zuanin apai laitak in atuahsia ahihi.\nMore: Korea tembaw kibutna hangin Captain pa kum 36 thong kiading\nVanpuakna tembaw “Cargo Ship” pen amin “CF Crystal” kici a, Hong Kong ah Register akibawl tembaw khat ahihi. Hih tembaw tungahzong nektheih antang, butang leh Grain akigawm in 64,000 Tonnes tak akipua ahihi. US gampan in Southern China, Guangdong Province zuanin akipua cihi. Tuatung ah atuangte pen Chinese Rescue Team te’n honkhiathei uh cih Transport Ministry te’n genkhia uhhi. Sawltak #zomidaily\nPrevious: Malaysia, Cheras leh Bandar Sunway vengsungah palik te’n damiah 2 kaplum\nNext: Phone etkawmkawm in numeikhat Lift sung alutleh tuksuk in akhe ki vattan\nFalam District zumpi pen banghang Tedim ah tuahding ki vaihawmlo\nKalaymyo sung a Misat, Phone la, Migilote vai ZYA pan Tangkona\nTulaai Leitung Thuthang Tuamtuam Updates July 11, 2015


url: =Singapore Changi Airport sungah numei khat kum 8 sung teengcip ~ ZD :: ZOMI DAILY\nposted on 7 January 2017 at 11:20 pm Lomkholna: News, Sawltak, Singapore, World\nSingapore Changi Airport sungah numei khat kum 8 sung teengcip hi ci’n Lianhe Wanbao News in Wednesday (Jan 04) ni in genkhia hi. Tua numei pen kum 50 gualpawl hi a, Reporters te’n amin adot ciangin ki genkhia nuamlo hi. Amahpen abeisa kum 8 hunlai akipan sum haksakluatna hangtawh Tampines vengsung aom ama inn mi saapsak in amahpen vanlengtual ah aomcip cimawk hi.\n2008 Financial Crisis hunlai in supna lianpikhat tuakkha a, sum haksak luatna tawh lungkham in ki diahcip hi. Cihnading theilo ahih manin, Singapore gamsung aom Changi Airport ah tawmvei agiakpak dingin akithawi hi a, aomsuaksuakna in kum 8 hunbeiziau cimawk hi.\nAvanneih sunsunteng pen Airport ah akizang Trolley tungkhat ah koihziau a, niktee’n puansilh, nektheih leh nisim alotheilo vanzatpawlkhat cihbek aneihsa omlaimawk hi. Vanlengtual sung aom Airport Food Court ah an ne a, tuasungteng mahah Supermarket zong omlel ahih manin, nungta theitheilel hi. Kisil nading Showers, Air-conditioning leh Wi-fi zong amawkna in kizangtheilel ahih manin, omtheithei suaksuak lel hi.\nChangi Airport Group te’n hihvai tawh kisai in Statement abawlna ah Airport sungah giahphual sat in abelhcipsawm aom kamuh uhciang in tuabangin aomloh nading un ki genzel hi. Hihnu vai tawh kisai in ahuhthei ding “Ministry of Social and Family Development” leh “Family Service Centres” te kiangah huhna ki ngetsakding hi ci’n genkhia uhhi.\nRelated: Florida, Ford Lauderdale Airport ah mi 5 kaplumpa kimanta ~ TK Lian\nGamminthang, gamkhangto mahmah ihcih munte ahzong hamsa asamahmah naom veve a, inn neilo tampi mah omveve uhhi. Zogam ahbel ihzawn mahmah hangin inn kineitek bilbel hi. ZD Sawltak #zomidaily\nPrevious: 2007 – 2012 ZYA nasepna ~ Sia Kham Sian Pau\nNext: Vondeih Kep Ding – 89 (Dimno’ Pa)